title: Neuvostoliiton hajoaminen

text: Gorbatšov oli huhujen mukaan allapäin ja sulkeutui työhuoneeseensa. 17. maaliskuuta 1991 pidettiin Neuvostoliiton tulevaisuutta käsittelevä kansanäänestys, jossa 71 % kansasta kannatti Neuvostoliiton säilyttämistä. Kansalta kysyttiin myös sitä, pitäisikö Venäjällä olla oma presidentti, mitä 70 % kannatti. Neuvostoliiton säilyttämistä vastustivat tuolloin ainakin Baltian maat, Armenia, Georgia ja Moldova. Monet Keski-Aasian tasavallat olivat taas taloudellisesti riippuvaisia Neuvostoliitosta ja kannattivat sen säilyttämistä.


title: Neuvostoliiton hajoaminen

text: Kansanäänestys ei itsessään ollut sitova, kansanedustajien kongressin oli määrä kokoontua maaliskuun lopussa päättämään sallittaisiinko Venäjän perustaa oma presidentinvirka. Jos Venäjä saisi perustaa presidentinviran, sen vaalien todennäköisestä voittajasta Boris Jeltsinistä tulisi vakava poliittinen haastaja Gorbatšoville. Vanhoilliset lähettivät Gorbatšoville kirjeen, jossa pyysivät muun muassa estämään demokraatti Jeltsiniä tukeneet mielenosoitukset kansanedustajien työrauhan takaamiseksi. Gorbatšov kielsikin mielenosoitukset ja kutsui armeijan Moskovaan. Moskovan kaupunkineuvosto järjesti kielletyn mielenosoituksen Jeltsinin tueksi silläkin uhalla, että sotilaat ampuisivat mielenosoittajia.


title: Neuvostoliiton hajoaminen

text: Pelättiin vanhoillisten provosoivan väkivaltaisen mielenosoituksen, jotta he saisivat syyn poikkeustilan julistamiseen. Gorbatšov pelkäsi avoimesti mielenosoitusten mahdollista väkivaltaa ja poliittista loppuaan. Kansanedustajien kongressi mitätöi mielenosoituskiellon, tosin niukalla ääntenenemmistöllä.


title: Neuvostoliiton hajoaminen

text: 28. maaliskuuta sotilaat ottivat valvontaansa Moskovan keskustan ja sulkivat pääsyn Maneesiaukiolle. 50 000 sotilasta, miliisiä ja muuta asemiestä oli puolta miljoonaa mielenosoittajaa vastassa.


title: Neuvostoliiton hajoaminen

text: Armeija ei toiminut aktiivisesti rauhallisia mielenosoittajia vastaan. Vain sisäministeriön OMON-joukot ajoivat nyrkein ja patukoin mielenosoittajia pois Maneesiaukiolta, koska aivan keskustaan ne eivät miliisin ja sotilaiden tekemän sopimuksen mukaan saaneet mennä. Mielenosoitus kesti päivän, ja sen lopussa mielenosoittajat ja sotilaat poistuivat rauhallisesti ilman suuria välikohtauksia.


title: Neuvostoliiton hajoaminen

text: Jeltsinin Venäjän demokraatit voittivat Venäjän presidenttikiistan, ja Gorbatšovin valta oli nyt olematon. Huhtikuussa 1991 Venäjälle hyväksyttiin Neuvostoliitosta riippumaton perustuslaki, johon sisältyi määräys presidentin valitsemisesta suoraan kansanäänestyksellä.


title: Neuvostoliiton hajoaminen

text: 9. huhtikuuta 1991 Gruusia julistautui itsenäiseksi.


title: Neuvostoliiton hajoaminen

text: 17. kesäkuuta Neuvostoliiton pääministeri Valentin Pavlov koetti turhaan saada hallitukselle poikkeustilavaltuuksia.


title: Neuvostoliiton hajoaminen

text: Kesäkuun 1991 presidentinvaaleissa valittua Jeltsiniä kannatti 54 % äänestäjistä. Ne olivat Venäjän ensimmäiset demokraattiset presidentinvaalit. Heinäkuussa lakkautettiin Varsovan liitto.


title: Neuvostoliiton hajoaminen

text: Gorbatšov koetti hajoamisen vastapainoksi vapauttaa maata aikomalla kirjoituttaa uuden liittosopimuksen ja kieltämällä puoluetoiminnan työpaikoilla. 23. huhtikuuta 1991 yhdeksän tasavaltaa ja Neuvostoliiton johto kokoontuivat Gorbatshovin datshalla Novo-Ogarevossa, ja Gorbatsov suostui tasavaltojen johtoasemaan.


title: Neuvostoliiton hajoaminen

text: Kahdeksan tasavaltaa yhdeksästä, muut paitsi Ukraina, sopivat uudesta Neuvostoliitosta. Uusi liittosopimus olisi tehnyt tasavalloista itsenäisiä, mutta yhteiseksi olisi jäänyt ulkopolitiikka, presidentti ja puolustusvoimat. Lopulta uuden liittosopimuksen olisivat kirjoittaneet vain Venäjän sosialistinen federatiivinen neuvostotasavalta, Uzbekistan ja Kazakstan.


title: Neuvostoliiton hajoaminen

text: Gorbatšov näytti historiaan siirtyvän vanhan vallan edustajalta, Jeltsin uudistajalta. Gorbatsovin vuoden 1991 toimet ärsyttivät entisestään vanhoillisia muutosten vastustajia.


title: Neuvostoliiton hajoaminen

text: Vanhoilliset kommunistit halusivat elokuun 1991 kaappauksella (19.–21. elokuuta 1991) pysäyttää Neuvostoliiton alkavan hajoamisen ja uudistukset.


title: Neuvostoliiton hajoaminen

text: Pelättiin, että monet Neuvostoliiton tasavallat eivät allekirjoittaisi uutta liittosopimusta 20. elokuuta 1991. Uutta Neuvostoliiton liittosopimusta ei allekirjoitettu, sillä kaappausyritys ja sen jälkimainingit estivät sen.


title: Neuvostoliiton hajoaminen

text: Gennadi Janajevin muodollisesti johtama, todennäköisimmin turvallisuusjohtaja Vladimir Krjutškovin johtama, kaappaus epäonnistui tavoitteessaan, kaapparien toiminta oli vitkastelevaa, taitamatonta ja eripuraista. Kaappaajat asettivat Neuvostoliiton johtaja Mihail Gorbatšovin kotiarestiin Krimille. Kaappaajia oli juovuksissa tai ainakin krapulassa, Janajevin kädet tärisivät televisiossa. Kansa ei uskonut kaappaajien kertomusta Gorbatšovin sairaudesta. Valkoiseen taloon saapunut Jeltsin organisoi vastarintaa, ja monet venäläiset saapuivat Venäjän parlamenttitalon eli Valkoisen talon ympärille ihmismuuriksi puolustamaan Venäjän johtajaa. Kun Moskovaan saapunut armeija ja erikoisjoukot kieltäytyivät valtaamasta ihmismeren ympäröimää Valkoista taloa kenties tuhansien ihmishenkien hinnalla, kaappaajien oli myönnettävä tappionsa.


title: Neuvostoliiton hajoaminen

text: Kaappauksen jälkeen Moskovassa kaadettiin kommunistijohtajien patsaita samaan aikaan kun vapautettu Gorbatšov puhui kansalle perinteistä liturgiaa marxismi-leninismin erinomaisuudesta. Gorbatšov oli menettänyt valtansa ja erosi pian kommunistipuolueen johdosta. Jeltsin oli Venäjän alueella maan todellinen johtaja. Turvallisuuspalvelu KGB:n johtajan Feliks Dzeržinskin patsaan kaatamiseen tarvittiin kaupungin nosturiauto. Kommunistien arkistot avautuivat, ja ne kertoivat rikollisen neuvostohallinnon toimista. Kaappauksen takia kaikki tasavallat itsenäistyivät. Jeltsin julisti kommunistipuolueen laittomaksi, takavarikoi sen omaisuuden ja lupasi Venäjän alueille vapautta niin paljon kuin ne tarvitsevat. Gorbatšov erotettiin kaikista puoluetoimistaan, mutta hän oli yhä muodollisesti maan presidentti. Kommunistipuolueen omaisuutta oli onnistuttu siirtämään turvaan ulkomaille. Ukraina itsenäistyi joulukuussa 1991 Neuvostoliitosta. Baltian maat, Ukraina, Valko-Venäjä, Uzbekistan ja Kirgisia itsenäistyivät 6. syyskuuta 1991 Leningradin nimi muutettiin Pietariksi ("Sankt-Peterburg"). Syyskuussa 1991 Neuvostoliitto tunnusti Baltian maat itsenäisiksi, Armenia ja Tadžikistan itsenäistyivät, lokakuussa myös Azerbaidžan ja Turkmenistan itsenäistyivät.


title: Neuvostoliiton hajoaminen

text: Venäjän, Valko-Venäjän ja Ukrainan johtajat tapasivat Minskissä, jossa he perustivat Itsenäisten valtioiden yhteisön IVY:n. Kommunistien mielestä se oli vallankaappaus, mutta kun Neuvostoliitosta itsenäistyneet Keski-Aasian maat vaativat pääsyä IVY:yyn, sitä ei pidetty vallankaappauksena. Ennen joulua Alma-Atassa pidetyssä kokouksessa yhdeksän maata liittyi IVY:yyn, ja nimenomaan Ukraina teki laajat varaukset liittosopimukseen säilyttääkseen suvereenisuutensa. Tehtaiden toiminta pysähtyi vuoden 1991 lopuilla maksujen ja raaka-aineiden puutteessa, ja kaupoista ei saanut enää ruokaa ja muita tavaroita. 7. marraskuuta 1991 vallankumouksen muistopäivän jälkeen Moskovaan levisi ruokapula. Neuvostoliiton turvallisuuspalvelu KGB lakkautettiin 6. marraskuuta 1991. IVY perustettiin 1. joulukuuta 1991. Kazakstan itsenäistyi 16. joulukuuta 1991.


title: Neuvostoliiton hajoaminen

text: Neuvostoliitto lakkautettiin virallisesti 21. joulukuuta 1991, ja pian Gorbatšov erosi 25. joulukuuta 1991. Neuvostoliiton korkein neuvosto lakkautti itsensä 26. joulukuuta 1991.


title: Betlehemin tähti

text: Betlehemin tähti on ilmiö, joka mainitaan Matteuksen evankeliumin kertomuksessa Jeesuksen syntymästä.. Evankeliumin mukaan itämaan tietäjät päättelivät tähden ilmestymisestä, että ennustettu juutalaisten kuningas, Messias, oli syntynyt, ja se myös opasti heidät vastasyntyneen Jeesus-lapsen luokse. Raamatussa sanotaan: ”tähti... kulki heidän edellään. Kun tähti tuli sen paikan yläpuolelle, se pysähtyi siihen.” Raamatun mukaan Jeesus syntyi kuningas Herodeksen aikana. Nykytietämyksen mukaan Herodes kuoli noin vuonna 1 eaa., ja oletetun Jeesuksen syntymäajankohdaksi on päätelty 3-2 eaa.


title: Betlehemin tähti

text: On esitetty useita selityksiä, joiden mukaan Betlehemin tähteä koskeva kertomus perustuisi johonkin tähtitieteelliseen ilmiöön, jolle aikakauden oppineet olisivat esittäneet jonkin astrologisen tulkinnan. Tämän mukaan itämaan tietäjät olisivat olleet astrologeja.


title: Betlehemin tähti

text: Jotkut ovat ehdottaneet, että kyseessä olisi ollut kirkas pyrstötähti eli komeetta. Pyrstötähdistä ei kuitenkaan ole mainintoja aikalaishistorioitsioden kirjoituksissa, vaikka aikaisemmista ja myöhemmistä komeetoista on paljon mainintoja. Esimerkiksi Halleyn komeetta oli nähtävissä 12 eaa. kiinalaisten tehdessä siitä merkinnän.


title: Betlehemin tähti

text: On ehdotettu myös novaa ja supernovaa, mutta Raamatun mukaan tähti liikkui taivaalla, ja osoitti tietä Itämaan tietäjille. Novista ei myöskään ole merkintöjä missään muussa aikakauden kirjoituksissa.


title: Betlehemin tähti

text: Jo Johannes Kepler esitti Betlehemin tähdelle selitykseksi planeettojen kohtaamista eli konjunktiota. Voidaan laskea, että Jupiter ja Saturnus kohtasivat toisensa kolmesti Kalojen tähdistössä vuosina 7–6 eaa. Aikakauden astrologisten käsitysten mukaan tällaisella kolminkertaisella kohtaamisella olisi ollut erityisen suuri merkitys.


title: Betlehemin tähti

text: Suomalainen lääninrovasti Risto Heikkilä on ehdottanut selitykseksi Jupiterin ja Venuksen kohtaamista vuosien 3-2 eaa. aikana. Tuon ajan tähtitutkijat eivät ymmärtäneet taivaanmekaniikan toimintaa, ja tekivät niistä omia johtopäätöksiään. Tietokonemallinnusten mukaan kuitenkin Jupiter ja Venus olivat elokuussa 3 eaa. samalla suunnalla Leijonan tähdistössä. Seuraavana vuonna 17. kesäkuuta ne kohtasivat uudestaan niin lähellä toisiaan, että ne näyttivät yhdeltä kirkkaalta tähdeltä..


title: Betlehemin tähti

text: Vuonna 2008 myös australialainen tähtitieteilijä Dave Reneke mallinsi tietokoneella Israelin tähtitaivasta ja tuli tulokseen, että 17. kesäkuuta 2 eaa. taivaalla oli ollut Venus- ja Jupiter-planeettojen yhtenäinen valo, joka olisi hänen mukaansa voinut olla Betlehem-tähti.


title: Betlehemin tähti

text: Michael R. Molnarin mukaan astrologiaa ja tähtitiedettä ei eroteltu toisistaan Rooman aikoihin. Astrologia kytkeytyi tuolloin läheisesti uskontoon ja filosofiaan. Kuitenkin Molnarin mukaan monet modernit tutkijat eivät ole perehtyneet kreikkalaiseen astrologiaan, koska astrologia on pseudotiedettä. Astrologia ja astronomia alkoivat erottua toisistaan uuden maailmankuvan kehittyessä 1500 - luvulta lähtien järjestelmällisten havaintojen ja matematiikan kehityksen myötä.


title: Betlehemin tähti

text: Raamatussa mainitut Itämaan viisaat saattoivat olla kotoisin Babyloniasta, nykyisen Irakin alueelta. Babyloniassa harrastettiin ajanlaskun alun tienoilla aktiivisesti tähtitaivaan tutkimusta. Tutkijat ovat vasta hiljattain alkaneet ajatella, että nämä olisivat olleet astrologeja.


title: Betlehemin tähti

text: Astronomi Michael R. Molnar esittää kirjassaan "The Star of Bethlehem: The Legacy of the Magi" todisteita, jotta Jupiter olisi peittynyt Kuun taakse ja liikkunut näennäisen retrogradisesti Oinaan tähdistössä vuonna 6 eaa. Molnar sanoo kirjassaan Oinaan olevan merkittävä juutalainen symboli ja väittää, että Matteuksen evankeliumia käännettäessä olisi tapahtunut käännösvirhe: kääntäjä ei ole ymmärtänyt kreikankielisen alkutekstin astrologista sanastoa.


title: Betlehemin tähti

text: Astronomi Mark Kidger väittää, että tapahtumat olisivat tapahtuneet taivaalla melko lähellä Aurinkoa ja että tapahtumia olisi ollut vaikea nähdä edes pienellä kaukoputkella. Kaukoputkea ei ollut kuitenkaan vielä keksitty tuohon aikaan.


title: Harlemin taistelu

text: Harlem Heightsin taistelu käytiin Yhdysvaltain vapaussodassa 16. syyskuuta 1776 Yhdysvaltain armeijan ja Ison-Britannian armeijan välillä.


title: Harlemin taistelu

text: Amerikkalaiskenraalit George Washington, Nathaniel Greene ja Israel Putnam olivat asettaneet yhteensä 2 000 sotilasta maastollisesti korkeisiin asemiin Manhattanin pohjoispuolella. Heitä vastaan hyökkäsi 2 000 sotilaan brittidivisioona kenraali Alexander Leslien johdolla. Amerikkalaiset olivat jo järjestäytyneet koottuun vetäytymiseen miesylivoiman edessä, kun britit soittivat vihollista loukatakseen torvella kettujahdissa käytettyä kutsua. Tämä aiheutti amerikkalaisissa suuttumuksen, joka herätti takaisin heidän taistelutahtonsa ja he pystyivät voitokkaasti pysäyttämään hyökkäyksen.


title: Harlemin taistelu

text: Kenraali Washington oli erittäin huolestunut joukkojensa kyvystä taistella kenraali Howen armeijaa vastaan. Askel askeleelta amerikkalaisia ajettiin ahtaammalle, ensin luovutettiin Long Island, sitten Manhattan.


title: Harlemin taistelu

text: Kenraali Howe tapasi rauhanneuvotteluissa Samuel Adamsin ja Benjamin Franklinin 11. syyskuuta 1776, mutta ne eivät johtaneet tulokseen Howen vaadittua kapinallisia perumaan itsenäisyysjulistuksen.


title: Harlemin taistelu

text: Amerikkalaiset vetäytyivät aivan saaren pohjoisosaan Fort Washingtonin linnakkeen luona Hudsonjoen rannalle. Washington lähetti everstiluutnantti Thomas Knowltonin tiedustelemaan brittien liikkeitä asemien eteläpuolelta. Knowltonin partio laskeutui ylätasangolta alemmalle tasanteelle ja sieltä toiselle ylätasangolle.


title: Harlemin taistelu

text: Amerikkalaisten tiedustelupartio kohtasi brittijoukkoja, joiden kanssa joutui taistelukosketukseen. Ylivoiman edessä partio lähti peräytymään. Brittien painostuksesta amerikkalaiset valmistautuivat vetäytymään. Edetessään britit erehtyivät soittamaan ketunmetsästyksessä käytettyä soittoääntä, jolla ilmoitettiin saaliin olevan saarroksissa. Washington lähetti joukon sotilaitaan brittien houkuttimeksi alhaalla olevalle tasanteelle kahden muun ryhmittymän kiertäessä brittien rintaman oikealta puolelta. Houkuttelu onnistui ja britit jäivät hetkeksi kolmen tulen väliin ja peräytyivät. Brittijoukkojen edelleen vahvistuessa Washington antoi peräytymiskäskyn, koska ei uskonut armeijansa olevan valmis kohtaamaan brittejä täysimittaisessa taistelussa.


title: Harlemin taistelu

text: Ennen vetäytymistä Harlem Heightsiin amerikkalaiset olivat keskustelleet kaupungin rakennusten sytyttämisestä hankaloittamaan brittien kaupunkiin asettumista talven varalle. Aikeesta kuitenkin luovuttiin, mutta Harlem Heightsin taistelujen jälkeen kaupungissa syntyi uhkaava palo 21. syyskuuta 1776, jossa noin 500 taloa eli neljäsosa rakennuksista tuhoutui. Koska palo näytti tuhopoltolta – kaikki hälytyskellot eivät toimineet, sammutussankoja oli rikottu ja palovesisäiliöitä tyhjennetty – britit syyttivät tapahtuneesta patriootteja ja hirttivät amerikkalaisten tiedustelijan Nathan Halen vakoilusta syytettynä ilman oikeudenkäyntiä. Palon syttymissyytä ei saatu koskaan selville.


title: Grill

text: Grill on hampaisiin kiinnitettävä ja irrotettava jalometallipäällinen. Grillit valmistetaan usein kullasta, platinasta tai hopeasta sekä koristellaan jalokivillä. Grillit ovat lähtöisin Yhdysvalloista, missä ne ovat erityisesti hip hop -artistien suosiossa, mutta nykyään niitä käyttävät myös muut. Suomessa tämä ilmiö on harvinainen. Tunnetuimpia grillien omistajia ovat muun muassa Nelly, Paul Wall, Kanye West, Chamillionaire, Lil Jon, Justin Bieber, Lil B sekä suomalaisen hip hop -yhtyeen Kapasiteettiyksikön Tasis.


title: Projekti 955

text: Projekti 955 "Borei" (, kreik. Boreas, suom. Pohjatuuli) on venäläinen, ydinkäyttöinen neljännen sukupolven ballististen ohjussukellusveneiden luokka. Suunnitteluvaiheessa aluksen projektikoodina oli 935 ennen sen muuttamista 955:ksi.


title: Projekti 955

text: Uuden veneen suunnittelu aloitettiin 1996 ja ensimmäinen vene laskettiin vesille helmikuussa 2008. Sitä varten aloitettiin uuden ballistisen ohjuksen suunnittelu. Ohjuksen suunnittelu kuitenkin hylättiin ja se korvattiin Topol-M:n sukellusveneestä laukaistavalla versiolla, joka sai nimen Bulava (NATO: SS-NX-30). Vene suunniteltiin uudelleen uutta ohjusta varten, tässä yhteydessä myös projektikoodi muuttui. Borei-luokan veneet ovat ensimmäiset uudet strategiset ohjusveneet Venäjän laivastossa sitten Neuvostoliiton romahtamisen 1991 ja niiden oletaan olevan palveluksessa aina 2040-luvulle saakka.


title: Projekti 955

text: Borei-luokka edustaa uusinta teknologiaa. Sen veneistä tulee 170 metriä pitkiä ja uppoumaltaan 14 720 tonnia, sukelluksissa 24 000 t. Voimanlähteenä on yksi ОК-650В-reaktori. Suurin nopeus veden alla on 25 solmua. Borei-luokan veneiden piti kuljettaa sama määrä ohjuksia kuin Typhoon-luokan, 20 kpl, mutta määrää vähennettiin kuuteentoista Bulavan suuremman massan (36,8 tonnia) vuoksi. Veneet rakentaa Sevmašpredprijatije Severodvinskissa. Bulava (aluksen ydinohjus) on suunniteltu kuutta ydinkärkeä varten, ja sen kantama on 10 000 km.


title: Projekti 955

text: Maaliskuussa 2009 aloitettiin neljännen veneen rakentaminen. Vuoteen 2017 mennessä on tarkoitus ottaa käyttöön kahdeksan strategista ohjusvenettä. Veneet korvaavat vanhentuvat Typhoon ja Delta III - luokan veneet.


title: Aleksandr Koržakov

text: Aleksandr Vasiljevitš Koržakov (, s. 31. tammikuuta 1950 Moskova) oli KGB:n kenraali ja Venäjän ensimmäisen presidentin Boris Jeltsinin henkivartija ja neuvonantaja vuosina 1985–1996. Hän seisoi Jeltsinin vierellä, kun Jeltsin piti kuuluisan puheensa panssarivaunun päällä äärikommunistien kaapattua vallan elokuussa 1991. Koržakov oli presidentin henkivartioston PSB:n komentaja 1993–1996. Vuonna 1996 Jeltsin erotti Koržakovin.


title: Hekate

text:
Hekate () on yön, tienhaarojen ja magian jumalatar antiikin Kreikan mytologiassa. Muinaisten kreikkalaisten mielestä Hekate oli erittäin vaikutusvaltainen jumalatar. Hän saattoi suoda vaurautta, onnea sekä menestystä mutta toisaalta saattoi näyttää vähemmän suotuisan puolensa.
Myös Hekate harjoitti mustaa magiaa kuten Kirke, joka mainitaan yhdessä lähteessä tämän tyttäreksi – useimmiten Kirken vanhempien kuitenkin kerrotaan olleen Helios ja Perse. Myöhemmin kreikkalaisten jumaltarustossa Hekatesta tuli kuun jumalatar. Kuun jumalattarena hänet kuvattiin yleensä kolmipäiseksi. Hekaten vanhemmista ei ole varmaa tietoa, mutta kreikkalainen runoilija Hesiodos kertoo runossaan "Jumalten synty" Hekaten olevan titaani Perseksen sekä amatsoni Asterian tytär. Zeus kohteli häntä erittäin kunnioittavasti, josta voidaan olettaa Hekaten olevan korkealla jumalten valtajärjestelmässä. Hekate liitetään myös usein myyteissä ja taruissa risteyksiin, joiden uskottiin olevan tärkeitä taikuuden erilaisissa rituaaleissa.


title: Hekate

text: Hekatelle ei pystytetty moniakaan temppeleitä, mutta alttarit olivat yleisiä. Hekatelle uhrattiin kodeissa uuden kuun aikaan, jonka ajateltiin suojaavan kodin piiriä noituuden ja pahojen voimien vaikutukselta. Samankaltaisia alttareita saattoi löytää myös useista risteyksistä.


title: Hekate

text: Roomalainen mytologia tuntee Hekaten nimellä Trivia (risteysten jumalatar).


title: Sasu Hovi

text: Sasu Hovi (s. 12. elokuuta 1982 Toijala) on suomalainen uransa lopettanut jääkiekkomaalivahti, joka pelasi viimeiseksi Itävallan liigaa tšekkiläisessä Orli Znojmossa kaudella 2013—2014. Hovi valittiin vuoden 2008 European Champions Cupin parhaaksi maalivahdiksi. Hovi edusti urallansa myös Tapparaa, Pelicansia sekä tšekkiläistä Vsetíniä. Sieltä Hovin tie aukeni Bratislavaan. Vuonna 2008 Hovi voitti rullakiekon SM-kultaa Pahalammen joukkueessa. Hovi on oppinut puhumaan Slovakiassa vietettyjen kausien aikana sujuvaa slovakin kieltä. Sasu Hovi oli Suomen maalivahtina voittamassa Rullakiekon maailmanmestaruuskilpailut 2014. Lopetettuaan uransa Hovi oli Turkin maajoukkueen apuvalmentajana III divisioonan MM-kilpailuissa 2016.


title: Sasu Hovi

text: Nykyään Sasu pyörittää Pirkkalassa HDC Finland -nimistä keskusta, missä kehitetään jääkiekkoilijoiden yksilötaitoja.


title: Alija

text: Alija (, kirjaimellisesti "nouseminen") tarkoittaa sekä yksittäisen juutalaisen tekemää muuttoa että juutalaisten muuttoaaltoja Palestiinaan tai nyky-Israeliin. Ensimmäinen suuri muuttoliike uudella ajalla osmanien valtakunnan aikana tapahtui 1800-luvun lopulta alkaen vuosina 1882–1903. Arviolta 25 000–35 000 ihmistä muutti silloin Palestiinaan lähinnä Itä-Euroopasta, mutta myös Jemenistä. Myöhemmin muuttoaaltoja on ollut useita.


title: Alija

text: Vaikka alijalla voidaan tarkoittaa mitä tahansa juutalaisten muuttoaaltoa Israeliin niin silti yleisessä kielenkäytössä alijalla tarkoitetaan Osmanien valtakunnan aikana ja Kansainliiton brittien mandaattihallinnon aikaisia alijoita.


title: Alija

text: Ensimmäisessä alijassa juutalaisia saapui noin 35 000. Aivan ensimmäiseen muuttoliikkeeseen kuitenkin katsotaan kuuluvaksi Petah Tikva (Toivon portti), joka perustettiin jo 1878. Petah Tikvaa sanotaan juutalaisten siirtokuntien äidiksi. Suuri osa muuttajista kuuluivat Hovenei Zion- ja Bilu-nimisiin liikkeisiin ja he tulivat Venäjän keisarikunnasta 1881 siellä järjestettyjen pogromien vuoksi. Mukana oli myös romanianjuutalaisia, joilla myös oli ollut vastoinkäymisiä. Muita perustettuja paikkoja olivat Rishon le-Tsion, Ekron ja Gedera. Samarian perustettiin Zikron ja Jakov sekä Ylä-Galileaan Rosh Pina, Jesud ha-Maalah.


title: Alija

text: Jemenistä tulleet eivät menneet maaseudulle, vaan kaupunkiin. He asettuivat Jerusalemin arabiesikaupunkiin, jonka nimi oli Silwan. Se sijaitsi Jerusalemin vanhan kaupungin muurien kaakkoispuolella lähellä Öljymäkeä.


title: Alija

text: Yhteiseksi kieleksi elvytettiin heprea. Eliezer Ben Jehudah, David Jellini ja Nissim Behar sopivat 1892 kokouksessa sanat, joita käytettäisiin matematiikassa ja luonnontieteissä koulujen yhtenäisessä opetussuunnitelmassa. Kymmenessä vuodessa hepreasta tuli maahan muuttaneiden juutalaisten pääkieli.


title: Alija

text: Osmanien valtakunnassa 1882 säädettiin laki, joka kielsi Itä-Euroopan juutalaisilta maahan asettumisen. Maanostoja rajoitettiin ja rakentaminen ilman vain Konstantinopolista saatavaa erityislupaa kiellettiin. Myös muita rajoituksia oli. Karkotukselta saattoi välttyä maksamalla "bakssheesh" ja varmistamalla ulkomaisten konsulien suojelu.


title: Alija

text: Toisen alijan aikana maahan muutti 40 000 juutalaista. Toinen alija voimistui 1905 jälkeen, kun pettymys Venäjän Japanin sodan jälkeisen lakkoilun aikaansaamaan Venäjän keisarikunnan perustuslaillistamiseen voimistui ja juutalaisia vastaan järjestettiin pogromeja. Muutto suuntautui niin Genesaretin järvelle päin. Sen etelärannalle perustettiin Degan 1909. Myös ensimmäinen itsepuolustusjärjestö, Hashomer, perustettiin. Toisen alijan aikana perustettiin Jaffan pohjoispuolelle Ahuzat Bajit, josta kasvoi Tel-Aviv. Osa tulokkaista lähti takaisin kovien elinolosuhteiden vuoksi. Kuitenkin toisen alijan lopulla oli maassa 1914 jo 85 000 juutalaista.


title: Alija

text: Osmanien valtakunta alkoi karkottaa juutalaisia joulukuussa 1914, jos heillä oli ulkomaan kansalaisuus. Keväällä 1915 julistettiin siionistinen toiminta laittomaksi. Myös David Ben-Gurion ja Jitzhak Ben-Zvi karkotettiin. Vuoden 1915 loppuun mennessä oli karkotettu 11 300 juutalaista. Juutalaisista 500 pestautui armeijaan ja osallistui brittien Gallipolin sotatoimiin Osmanien valtakuntaa vastaan.


title: Alija

text: 11. joulukuuta 1917 Jerusalemiin tulleen brittikenraali Edmund Allenbyn joukoissa oli juutalainen legioona, jossa 38. (Lontoon) pataljoona ja 39. (Amerikan) pataljoona olivat jalkaväkirykmentissä ja "ensimmäiset juudanheimoiset" – 850 vapaaehtoista, olivat juutalaisia. 38. ja 39. pataljoona osallistuivat Jordanin yli kulkevista silloista käytyyn taisteluun ja Es-Saltin taisteluun.


title: Alija

text: Kolmannen alijan kärkijoukko olivat Neuvosto-Venäjältä, Puolasta ja Länsi-Ukrainasta, Galitsiaasta tulleet juutalaiset Hehalutz-liikkeen jäsenet.


title: Alija

text: Kolmannen ja neljännen alijan aikana juutalaisväestön määrä kohosi 160 000:een noin 121 500 hehtaarille ostettua maata. Neljännen alijan aikana maahan muutti 82 000 juutalaista, joista 23 000 luopui ja muutti pois. Juutalaisväestöä alkoi olla Metullasta Beer Tuviaan muodostaen nauhamaisen juutalaisasutuksen.


title: Alija

text: Neljännen alijan siirtolaiset olivat keskiluokkaisia kauppiaita ja käsityöläisiä erityisesti Puolasta, jossa oli taloudellisia rajoituksia ja myös Unkarista. He muuttivat pääasiassa Haifaan, Jerusalemiin ja Tel-Aviviin.


title: Alija

text: Viidennessä alijassa 250 000 juutalaista muutti: 1933–1936 laillisesti 164 267 ja loput laittomasti. Heistä 1933–1939 174 000 johtuen lähinnä Saksan kansallissosialistisesta politiikasta. Vuoteen 1940 mennessä juutalaisen väestön määrä oli jo 450 000. Suuren siirtolaismäärän aiheuttaman väkivallan juutalaisten ja arabien välillä britit julkaisivat valkoisen kirjan 1939, jolla he rajoittivat juutalaisten maahanmuuton 75 000 henkilöön seuraavaksi viideksi vuodeksi. Saksan kansallissosialistisen hallinnon kanssa neuvoteltiin sopimus, joka mahdollisti 50 000 juutalaisen muuton 100 000 000 dollarin arvoisine rahavaroineen.


title: Alija

text: Haganahista tuli valtakunnallinen 1931, vaikka se oli edelleen brittihallinnon näkökulmasta laiton.


title: Alija

text: Nimitys juontuu siitä, että maahan muuttavan ajatellaan nousevan Israeliin. Vastaavasti maasta pois muuttaja laskeutuu pois Israelista ("jerida").


title: Aliyah

text: Aliyah ja sen johdannaiset tarkoittavat seuraavaa:


title: Harry Redknapp

text: Harry Redknapp (s. 2. maaliskuuta 1947 Lontoo, Englanti) on englantilainen jalkapallovalmentaja ja entinen pelaaja.


title: Harry Redknapp

text: Redknapp on jalkapalloilija Jamie Redknappin isä ja Frank Lampard seniorin lanko.


title: Harry Redknapp

text: Redknapp aloitti ammattilaispeliuransa 1964 allekirjoitettuaan sopimuksen West Hamin kanssa. Yhteensä hän pelasi 149 ottelua joukkueessa ennen siirtymistään Bournemouthiin 1972. Bournemouthissa Redknapp uurasti 101 ottelua ennen siirtymistään 1976 Brentfordiin ja sieltä uran loppuvaiheiksi yhdysvaltalaiseen Seattle Soundersiin. Redknapp ripusti pelikengät naulaan 1979.


title: Harry Redknapp

text:
Redknapp aloitti valmentajan uransa 1982 Bournemouthin apulaisvalmentajana. Kun seuran päävalmentaja Don Megson sai potkut 1984 Redknapp otti tehtävän hoitaakseen.
Redknapp sai lentävän lähdön uralleen kun Bournemouth kukisti Manchester Unitedin FA Cupin kolmannella kierroksella.


title: Harry Redknapp

text: Redknapp luotti valmentajana nuorisovalmennuksen kehittämiseen ja nosti monia nuoria lupauksia ykkösjoukkueeseen, mukaan lukien oman poikansa Jamie Redknappin. Redknappin valmennuksessa Bournemouth kehittyi joukkueena ja 1986–1987 kauden päätteeksi se nousi kolmosdivisioonasta kakkosdivisioonaan. Kauden 1989–1990 päätteeksi Bournemouth kuitenkin putosi takaisin kolmosdivisioonaan. Redknapp sai kuitenkin jatkaa tehtävässään.


title: Harry Redknapp

text: Kesällä 1990 Redknapp joutui vakavaan auto-onnettomuuteen Italiassa ollessaan seuraamassa jalkapallon MM-kilpailuja. Vakavassa onnettomuudessa kuoli viisi ihmistä, muun muassa Bournemouthin johtajistoon kuulunut Brian Tiler. Redknapp menetti hajuaistinsa, mutta toipui muuten täysin. Hän jatkoi Bournemouthin päävalmentajana kunnes kauden 1991–1992 päätteeksi jätti tehtävät.


title: Harry Redknapp

text:
1993 Redknapp siirtyi West Hamin apulaisvalmentajaksi. Kun joukkueen päävalmentaja Billy Bonds sai potkut elokuussa 1994, tuli Redknappista seuran päävalmentaja. Myös West Hamissa Redknapp kunnostautui nuorten lupauksien kehittämisessä ja hän nosti kuuluisuuteen mm. Rio Ferdinandin, Michael Carrickin ja Frank Lampardin.
Kauden 1997–1998 päätteeksi West Ham sijoittui Englannin Valioliigassa kahdeksanneksi ja seuraavalla kaudella 1998–1999 viidenneksi ja sai paikan UEFA Intertoto Cupiin.


title: Harry Redknapp

text:
Kausi 1999–2000 ei ollut West Hamille edellisten kausien kaltainen. Joukkueen suurimmaksi saavutukseksi jäi voitto Intertoto Cupissa, Valioliigassa Redknappin valmentama joukkue sijoittui yhdeksänneksi.
Redknapp jätti seuran toukokuussa 2001, epäselväksi jäi annettiinko hänelle potkut vai erosiko hän itse.


title: Harry Redknapp

text:
Joka tapauksessa Redknappin ura jatkui urheilujohtajana Portsmouthissa 2001. Hänelle tarjottiin valmentajan pestiä Leicester Cityssä, mutta Redknapp jäi Portsmouthiin. Maaliskuussa 2002 Redknapp nousi Portsmouthin päävalmentajaksi Graham Rixin potkujen myötä.
Redknapp johdatti Portsmouthin Valioliigaan kauden 2002–2003 päätteeksi ja Redknapp valittiin Vuoden valmentajaksi. Kaudella 2003–2004 Redknapp taisteli loukkaantumisia vastaan, sillä mm. Patrik Berger ja Svetoslav Todorov joutuivat pitkäksi aikaa sivuun pelikentiltä. Redknapp kuitenkin onnistui tammikuun siirtoikkunan aikana hankkimaan hyviä korvaavia pelaajia kuten Petri Pasasen. Kehnon syyskauden vastapainoksi kevät kausi sujui hyvin ja Portsmouth sijoittui lopulta ensimmäisellä valioliigakaudellaan sijalle 13.


title: Harry Redknapp

text: Redknapp riitautui joukkueen puheenjohtaja Milan Mandarićin ja urheilujohtaja Velimir Zajecin kanssa ja marraskuussa 2004 Redknapp ja apulaisvalmentaja Jim Smith jättivät seuran.


title: Harry Redknapp

text:
Joulukuussa 2004 Redknapp räväytti Portsmouth-kannattajia siirtymällä paikallisvastustaja Southamptonin päävalmentajaksi.
Uusi kausi 2004–2005 ei sujunut mallikkaasti ja Redknapp jouti todistamaan ensimmäistä kertaa urallaan valmentamansa seuran putoamista. Southampton jäi Valioliigan viimeiseksi ja putosi Mestaruussarjaan.
Kehnosti alkanut mestaruussarjakausi 2005–2006 ei miellyttänyt Redknappia ja hän erosi päävalmentajan tehtävistä 5. joulukuuta 2005.


title: Harry Redknapp

text:
Kaksi päivää myöhemmin Redknapp aloitti Portsmouthin uutena päävalmentajana. Milan Mandarić itse toivotti Redknappin tervetulleeksi takaisin. Velimir Zajecin erottua aiemmin urheilujohtajan tehtävistä ei Redknappilla ollut suuria henkilökohtaisia riitoja seurassa.
Kun Alexandre Gaydamakista tuli seuran johtaja tammikuussa 2006, moni piti Redknappin jatkoa epäselvänä. Huhuilta leikattiin siivet ja Redknappin ilmoitettiin jatkavan tehtävässä.
Toukokuussa 2006 Redknapp allekirjoitti kolmen vuoden jatkosopimuksen Portsmouthin kanssa. Redknappin johdolla Pompey pelasi yhden parhaimmista kausistaan ja sijoittui Englannin Valioliigassa yhdeksänneksi. Hyvä meno jatkui myös kaudella 2007–2008. FA Cupissa Redknapp luotsasi Portsmouthin finaaliin ensi kerran sitten kauden 1938–1939. Joukkue pudotti puolivälierissä Manchester Unitedin Old Traffordilla 0–1.
FA Cupin finaalissa Portsmouth kaatoi Cardiff Cityn Nwankwo Kanun osumalla 1–0 ja voitti FA Cupin 69 vuoden tauon jälkeen. Pokaali oli Redknappin ensimmäinen hänen pitkällä valmennusurallaan.


title: Harry Redknapp

text: Lokakuun lopulla 2008 Redknapp siirtyi potkut saaneen Juande Ramosin tilalle sarjan heikosti aloittanen Tottenhamin valmentajaksi. Tottenham maksoi Portsmouthille siirrosta viiden miljoonan punnan korvauksen. Debyyttikaudellaan Redknapp johdatti Spursin Valioliigassa kahdeksanneksi. Kauteen 2009–2010 seura lähti tavoitteenaan Mestarien liigaan oikeuttava paikka. Kausi sujuikin Redknappin miehistöltä hienosti ja FA Cupissakin se eteni välieriin saakka. Valioliiga-kauden kruunasi neljäs sija, jonka turvin seura pääsi karsimaan paikastaan Mestarien liigan lohkovaiheeseen kaudelle 2010–2011 ja etenikin aina puolivälieriin asti. Spurs ei ollut aiemmin pelannut Mestarien liigassa ja Euroopan Cupissakin se oli pelannut edellisen kerran 1961–1962.


title: Harry Redknapp

text: Redknappin pesti Spursin valmentajana päättyi potkuihin kesäkuun puolivälissä 2012. Joukkue jäi kaudella 2011–2012 ulos Mestarien liigaan oikeuttavilta sijoilta ja kevään otteet heikkenivät, kun Redknappin spekuloitiin siirtyvän Englannin maajoukkueen peräsimeen. Redknapp ja Spursin puheenjohtaja Daniel Levy eivät lopulta päässeet yhteisymmärrykseen sopimuksen jatkamisesta. Redknapp olisi halunnut 3–4-vuoden jatkon, johon Levy ei suostunut. Lopulta Spurs päätyi Redknappin erottamiseen 14. kesäkuuta 2012.


title: Harry Redknapp

text: Redknapp palasi valmennustehtäviin 24. marraskuuta 2012, kun Valioliigan viimeiseksi juuttunut Queens Park Rangers teki hänen kanssaan 2,5-vuotisen sopimuksen. Redknapp kertoi, että olisi aloittanut Ukrainan maajoukkueen päävalmentaja ellei QPR olisi tarjonnut hänelle sopimusta. Kausi päättyi joukkueen osalta pettymykseen, kun Redknapp ei onnistunut pelastamaan QPR:iä putoamiselta. Redknapp jatkoi seuran peräsimessä Mestaruussarjassa kaudella 2013/14 ja johdatti joukkueen kauden päätteeksi takaisin Valioliigaan. Kausi 2014/15 oli jälleen takkuinen ja joukkue taisteli Valioliigan häntäpäässä putoamista vastaan. Redknapp erosi päävalmentajan paikalta helmikuussa 2015 polvileikkauksen takia. Myöhemmin hän kertoi päätökseen vaikuttaneen myös seuran sisäiset ristiriidat.


title: Harry Redknapp

text: Maaliskuussa 2016 Redknappista tuli Jordanian jalkapallomaajoukkueen päävalmentaja. Hän valmensi Jordaniaa kahdessa MM2018-karsintaottelussa. Ensimmäisessä Jordania voitti Bangladeshin 8-0 ja toisessa se hävisi Australialle 5-1.


title: Harry Redknapp

text: Huhtikuussa 2017 Redknapp palasi valmennustehtäviin, kun hänestä tuli Mestaruussarjan putoamiskamppailuun vajonneen Birmingham Cityn päävalmentaja. Redknappin debyyttiottelu päättyi tappioon paikallisvastustaja Aston Villalle, mutta voitot Huddersfield Townista ja Bristol Citystä riittivät takaamaan Birminghamille sarjapaikan. Kauden jälkeen 70-vuotias Redknapp teki vuoden mittaisen jatkosopimuksen Birminghamin kanssa. Seura erotti kuitenkin Redknappin jo syyskuun puolivälissä 2017, kun Birmingham oli hävinnyt kaikki kuusi pelaamansa ottelua Mestaruussarjassa.Tammikuussa 2016 Redknapp siirtyi johtotehtäviin pieneen Wimborne Townin joukkueeseen. Huhtikuussa 2016 kerrottiin, että Redknapp tulee työskentelemään myös australialaisen Central Coast Marinersin konsulttina.


title: Harry Redknapp

text: Redknapp joutui korruptiosyytöksien kohteeksi syyskuussa 2006. Redknapp kielsi kaikki syytökset, jotka väittivät hänen osallistuneen laittomiin pelaajahankintoihin. Tammikuussa 2010 uutisoitiin, että Redknapp on saanut syytteen veronkierrosta. Syyte liittyy Redknappin toimiin Portsmouthin aikoin. Hänen väitetään mm. kiertäneen veroja ja sosiaaliturvamaksuja pelaajasiirtojen yhteydessä. Hänen lisäkseen syytettynä on myös Pompeyn silloinen puheenjohtaja Milan Mandarić.


title: IMO

text: IMO voi tarkoittaa:


title: Kenshi

text: Kenshi on kuvitteellinen henkilö Mortal Kombat tappelupelisarjassa.


title: Kenshi

text: Syntyneenä taistelemaan, Kenshi vaelsi Earthrealmissa etsien taidoilleen sopivia vastustajia. Hän tapasi useita taistelijoita lyöden heidät maahan ja toivoi saavansa enemmän haastetta. Eräänä päivänä Kenshi tapasi miehen nimeltä Song, joka vakuutti Kenshin siitä, että suuri soturi tarvitsisi mahtavan miekan. Song sitten lupasi johtaa Kenshin muinaisen ja voimakkaan miekan luokse. He tulivat syvälle kaivolle, jota peitti kivi, ja Song sanoi, että Kenshin täytyi siirtää kivi. Kenshi teki näin ja samalla kaivosta pakenevat sielut sokeuttivat hänet. Song paljasti itsensä Shang Tsungiksi, imi sielut itseensä ja jätti Kenshin kuolemaan.


title: Kenshi

text: Kenshi kuitenkin selviytyi ja sai tietää, että miekka todella oli olemassa. Se veti Kenshiä puoleensa ja kertoi tälle, että kaivosta tulleet sielut olivat tämän esi-isiä ja miekkakin oli muinoin ollut hänen esi-isänsä hallussa. Kenshi vietti seuraavan vuosikymmenen harjoittaen aistejaan kostaakseen Shang Tsungille. Tämä tie vei hänet "U.S. Special Forcesiin".


title: Kenshi

text: Kenshin erikoiskyvyt saivat Jaxin ja Sonyan huomion, jotka etsivät erikoiskykyjä omaavia jäseniä taisteluun Outworldia vastaan. Kenshi liittyi heihin saadakseen mahdollisuuden jahdata Shang Tsungia. Useiden testien ja tutkintojen jälkeen, hänet hyväksyttiin Outer World Investigation Agencyn jäseneksi.


title: Kenshi

text: Hänet määrättiin etsimään kadonnut Cyrax, joka oli myös OIA:n jäsen. Matkatessaan ympäriinsä Outworldia, hän joutui vastatusten Ermacin kanssa ja onnistui rikkomaan yhdeyden jolla Shao Kahn hallitsi tätä. Vastapalvelukseksi Ermac herätti Kenshin telekineettiset voimat ja opetti tätä käyttämään niitä taisteluissa, mutta myös aistimaan ihmisten ja esineiden läsnäolon ympärillään. Kenshi löysi pian Deadly Alliancen ja sai selville heidän suunnitelmat, muttei saanut yhteyttä OIA:han (jonka Hsu Hao oli räjäyttänyt). Kenshi ei kuitenkaan tiennyt, että Deadly Alliance tiesi hänen läsnäolostaan ja lähetti Mavadon eliminoimaan hänet. Mavado voitti tämän voimakkaan miekkailijan ja jätti hänet kuolemaan.


title: Kenshi

text: Sub-Zero löysi kuolevan Kenshin ja onnistui hoitamaan häntä. Kiitollisena Sub-Zeron ystävällisyydestä, Kenshi muodosti hänen kanssaan tilapäisen liittouman ja he etsivät portaalin, joka veisi heidät takaisin kotiinsa. Tästä liittoumasta muodostui pian pitkäkestoinen ystävyys. Shang Tsungin kuoltua ja Onagan palattua valtaistuimelle, Kenshi aisti esi-isiensä sielun palaavan miekkaansa tietäen, ettei hänen tarvitsisi enää kostaa.


title: Kenshi

text: Kenshi meni sitten Earthrealmiin, missä esi-isänsä miekan ohjaamana, tuhosi rikollisuutta. Hyökäten öisin käyttäen pimeyttä suojanaan, Kenshi tuhosi useita kriminaalijärjestöjä. Hän sai käsiinsä myös Mavadolle tarkoitetun koodatun viestin, jossa kerrottiin, että Red Dragon klaani aikoo kaapata Edenialaisen puolijumalan, Tavenin. Ennen kuin löysi tämän salaisen tukikohdan sijainnin, Kenshi tapasi Johnny Cagen, joka etsi sotureita taisteluun Shinnokia vastaan. Kenshi kuitenkin kieltäytyi ajatellen, että on turhaa sekaantua hyvän ja pahan taisteluun.


title: Kenshi

text: Etsiessään Red Dragon klaania ja saadakseen kostaa Mavadolle, hän sai psyykkisen aavistuksen tullen tietoiseksi Tavenin ja Daegonin tehtävästä tuhota Blaze. Hänen miekkansa myös kehotti häntä pysymään hyvien rinnalla tulevassa konfliktissa.


title: Kylä (elokuva)

text: Kylä ("The Village") on vuonna 2004 valmistunut M. Night Shyamalanin ohjaama jännityselokuva.


title: Kylä (elokuva)

text: Keskellä Pennsylvanian synkkiä metsiä sijaitsee pieni kylä eristyksissä muusta maailmasta. Kylää ympäröivässä metsästä asustaa kammottavia olentoja, jotka eivät päästä kyläläisiä kulkemaan metsän läpi. Kyläläisten ja metsän olentojen välillä on sopimus; jos kyläläiset eivät astu metsään, eivät olennot tule kylään. Kylässä vältetään punaista väriä, sillä se houkuttelee olennot paikalle. Parantaakseen kylän oloja nuori Lucius Hunt suunnittelee rajan ylittämistä ja ulkomaailmaan astumista, mutta jo pelkät suunnitelmat aiheuttavat selittämättömiä ja karmeita tapahtumia kylässä (kyläläiset löytävät esimerkiksi kuolleita ja nyljettyjä eläimiä). Myöhemmin selviää, että Lucius ja sokea tyttö, Ivy, ovat ihastuneet toisiinsa. Ivyn ystävä, kehitysvammainen Noah, huomaa tämän myös. Koska hän on mitä ilmeisemminkin itsekin ihastunut/rakastunut Ivyyn, hän käy puukottamassa Luciusta useampaan kertaan. Tapahtuman jälkeen Ivy katkaisee kaikki suhteensa Noahiin. Hieman myöhemmin Ivyn isä kertoo, että "metsän olennot" ovat pelkkiä kyläläisiä hirviöpuvuissa, joita säilytetään vanhassa vajassa. Ivyn kysyessä syytä isä vastaa, ettei kyläläisten näin tarvitse elää sitä "kamalaa" nykyaikaa, jota maailmassa nykyisin eletään. Ivy lähtee sokeudestaan huolimatta etsimään apua ja lääkkeitä Luciukselle metsän siimeksistä, ja vaikka hän tietää, että olennot ovat vain kyläläisiä, hänestä tuntuu, kuin joku seuraisi häntä. Ja niin seuraakin; Noah on päässyt myös selville salaisuudesta, pukeutunut hirviöpukuun ja seurannut Ivyä metsään. Kesken matkansa kuitenkin Ivy tappaa Noahin vahingossa, koska Noahilla oli hirviöpuku yllään. Noah kompastuu, haavoittuu ja kuolee Ivyn ansiosta. Ivy sen sijaan pääsee hakemaan apua ulkomaailmasta.


title: Kylä (elokuva)

text: Ohjaaja M. Night Shyamalan tekee elokuvassa cameoroolin.


title: Kylä (elokuva)

text: Ivy Elizabeth Walker: Sokea tyttö. On rakastunut Luciukseen. Lisäksi oli Noahin läheinen ystävä siihen asti, kunnes Noah meni puukottamaan Luciusta. Tämän jälkeen Ivy katkaisi välinsä häneen.


title: Kylä (elokuva)

text: Lucius Hunt: Nuori mies, joka haluaa parantaa kylän oloja ja astua ulkomaailmaan. Rakastunut Ivyyn.


title: Kylä (elokuva)

text: Noah Percy: Nuori kehitysvammainen mies. Ivyn ystävä, ja myöskin rakastunut häneen. Puukottaa Luciusta, koska on tälle kateellinen. Kuolee pukeutuessaan hirviöpukuun ja seuratessaan Ivyä metsään, pudotessaan kuoppaan ja haavoituttuaan vakavasti.


title: Setelipaperi

text: Setelipaperi on erikoispaperi, jota käytetään paperisten maksuvälineiden ja muiden arvopaperien painatuksessa. Setelipaperi valmistetaan pääosin puuvillasta saatavasta kuidusta tai lumpusta. Liian lyhyet puuvillakuidut eivät kelpaa kangasteollisuuden käyttöön, joten ne myydään paperiteollisuudelle.


title: Setelipaperi

text: Paperimassaan lisätään erilaisia kemikaaleja lisäämään setelipaperin kestävyyttä. Setelipaperin pitää kestää taittelua, rypistelyä ja repimistä repeilemättä ja halkeilematta. Setelien väärentämistä vaikeutetaan jo paperin valmistusvaiheessa: setelipaperiin lisätään silloin turvaominaisuuksia, kuten vesileima, hologrammi, turvalanka tai esimerkiksi ultravioletti- tai infrapunavalossa näkyviä erikoiskuituja.


title: Setelipaperi

text: Varhaisimmat paperirahat otettiin käyttöön Kiinassa 650-luvulla. Euroopassa käytettiin plooturahoja maksuvälineinä 1600–1700-luvuille asti, kunnes Johan Palmstruchin Stockholms Banco otti setelit käyttöön 1661 ensimmäisenä Euroopassa. Alun perin seteliraha oli pankkien antama talletustodistus tai maksumääräys, jonka vakuutena oli arvometalleja.


title: Setelipaperi

text: Euroihin käytettävää paperia valmistavia tehtaita on 15 ympäri Eurooppaa. Seteli- eli varmuuspaperia valmistavat paperikoneet ovat lähes aina pieniä ja hitaita sekä melko usein myös vanhoja.


title: Ernst Linko

text: Ernst Fredrik Linko (vuoteen 1906 Lindroth; 14. heinäkuuta 1889 Tampere – 28. tammikuuta 1960 Helsinki) oli suomalainen pianisti ja säveltäjä.


title: Ernst Linko

text:
Linko tuli ylioppilaaksi vuonna 1909 ja opiskeli pianonsoittoa Helsingin musiikkiopistossa vuosina 1909−1911 Sigrid Schnéevoigtin ja Karl Ekmanin johdolla. Vuosina 1911−1914 hän opiskeli sävellystä ja musiikin teoriaa Berliinissä ja Pietarissa sekä vuosina 1924−1925 Pariisissa.
Linko piti ensikonserttinsa pianistina Helsingissä vuonna 1913 ja esiintyi ympäri Eurooppaa sekä toimi pitkään Sibelius-Akatemiassa pianonsoiton professorina. Laitoksen rehtorina hän toimi vuosina 1936−1959. Lisäksi hänellä oli lukuisia luottamustehtäviä musiikkialan järjestöissä. Vuonna 1920 Linko teki Väinö Solan kanssa konserttimatkan Yhdysvaltoihin. Lingon pianistioppilaisiin kuuluivat muun muassa Antti Aarnela, Einar Englund, Meri Louhos, Seppo Nummi ja Tauno Äikää.


title: Ernst Linko

text: Sävellystuotanto painottuu usein klassillishenkiseen ilmaisuun ja etsii innoitusta barokin säveltäjistä (esimerkiksi Domenico Scarlattista) ja sävellysmuodoista (esimerkiksi fuugasta). Taituruus ja pianon värikkyys nousevat esiin neljässä pianokonsertossa (sävelletty 1916, 1920, 1931 ja 1957), joita on esitetty suomalaisten sinfoniaorkestereiden konserteissa melko harvoin. Pianoteosten lisäksi Linko kirjoitti joukon kamarimusiikkiteoksia sekä yhden sinfonian ("Symphonie chévaleresque", 1949)


title: Ernst Linko

text: Ernst Lingon puoliso oli laulaja Lahja Linko ja tytär oopperalaulaja Liisa Linko-Malmio. Hänen veljensä oli kapellimestari Erkki Linko (1893−1966). Veljesten isä oli kuoronjohtaja Ernst Lindroth ja äidinisä tamperelainen musiikkivaikuttaja Fredrik Lundelin.


title: Sandefjord

text: Sandefjord on kaupunki Norjan Vestfoldin läänissä. Vuoden 2013 alkaessa siellä oli 44 629 asukasta ja asukasluvulla mitattuna Sandefjord on Norjan 17. suurin kaupunki. Kaupungilla on 146 km rantaviivaa, joka muotoutuu kahdesta niemestä ja kahdesta vuonosta. Kesällä se on suosittu kotimaan rantalomakohde. Ennen toista maailmansotaa siellä on ollut kylpylaitoksia, joissa käytiin suolavesi-, muta- ja rikkivesikylvyissä terveyden kohentamiseksi; niissä pistäytyivät niin kuninkaalliset kuin kulttuurivaikuttajatkin. Vanhoja kylpylöitä on nyttemmin kunnostettu kulttuurikohteiksi.


title: Sandefjord

text: Valaanpyynti oli tärkeä elinkeino 1800-luvun loppupuolelta 1900-luvulle. Nykyisin Sandefjordissa on Euroopan ainoa valaanpyyntimuseo. Myös hylkeenpyynti ja laivanrakennus ovat olleet kuuluisia sandefjordilaisaloja.


title: Sandefjord

text: Sandefjordissa sijaitsevalla Sandefjordin lentokentällä vuonna 1994 tapahtunut Torpin panttivankikriisi on yksi Norjan historian dramaattisimmista panttivankitilanteista.


title: Sandefjord

text: Sandefjord on Suomen Uudenkaupungin ystävyyskaupunki.


title: Luis Fernández

text: Luis Fernández (s. 2. lokakuuta 1959) on espanjalaissyntyinen ranskalainen jalkapallovalmentaja ja entinen puolustava keskikenttäpelaaja.


title: Luis Fernández

text:
Fernández aloitti pelaajauransa Paris Saint-Germainissa 19-vuotiaana 1978. Hän löi itsensä nopeasti läpi puolustavana keskikenttäpelaajana ja 1982 Michel Hidalgo kutsui hänet maajoukkueeseen. Fernández debytoi Ranskan paidassa Alankomaita vastaan marraskuussa 1982. Samoin kuin PSG:ssä, Fernándezista tuli maajoukkueen avainpelaaja jo 23-vuotiaana. Fernández pelasi maajoukkueessa yhdessä suurten ranskalaisten kuten Jean Tiganan, Alain Giressen ja Michel Platinin kanssa.
Maajoukkueuran kohokohta sattui EM-kotikisoihin 1984, kun Ranska juhli Euroopan-mestaruutta kaatamalla loppuottelussa Espanjan 2–0. Fernandez oli joukkueensa avainhahmoja myös MM-kisoissa kaksi vuotta myöhemmin. Saaliina oli MM-pronssia, kun Belgia kaatui pronssiottelussa 4–2.


title: Luis Fernández

text: 1986 Fernándezin edustama PSG oli juhlinut Ranskan mestaruutta, mutta Fernández päätti lähteä seurasta ja siirtyi liikemies Jean-Luc Lagarderen omistamaan Racing Club de Parisiin. Paperilla vahva RC Paris ei kuitenkaan menestynyt ja Fernández jätti seuran 1989 ja siirtyi AS Cannesiin. Samaan aikaan myös maajoukkueen menestys jäi mitättömäksi, sillä Ranska ei selvinnyt EM-kisoihin 1988 eikä MM-kisoihin 1990.


title: Luis Fernández

text: Entisen pelaajatoverinsa Michel Platinin valmentaessa maajoukkuetta Ranska selviytyi vuoden 1992 EM-kisoihin, mutta tie nousi pystyyn jo lohkovaiheessa ja Fernández päätti lopettaa maajoukkueuransa esiinnyttyään 60 kertaa Ranskan paidassa. Seuratasolla AS Cannes putosi Ligue 2 -sarjatasolle kauden 1991–1992 päätteeksi ja Fernández päätti lopettaa uransa seurassa sopimuksen päätyttyä 1993.Fernández aloitti AS Cannesin pelaajavalmentajana 1992–1993 ja menestystä tuli heti, sillä hän onnistui luotsaamaan seuran takaisin pääsarjaan. Seuraavalla kaudella AS Cannes jatkoi loistavia esityksiä ja saavutti paikan UEFA Cupiin seuraavaksi kaudeksi. Luis Fernández palkittiin Ligue 1:n parhaana valmentajana nuorten pelaajien peluuttamiseen perustuvasta taktiikastaan. Fernándezin pelitaktiikka miellytti mestarijoukkue Paris Saint-Germainin johtoa ja Fernández palkattiin entisen seuransa päävalmentajaksi 1994.


title: Luis Fernández

text: PSG:n ei tarvinnut kaudella 1994–1995 katua Fernándezin palkkaamista, sillä joukkue voitti sekä Coupe de Francen että Coupe de la Liguen. Myös jymypaukku Mestarien liigassa oli lähellä sillä PSG eteni aina välieriin saakka, joissa AC Milan kuitenkin osoittautui paremmaksi. Hieman jäi hampaankoloon myös liigassa, sillä mestaruus karkasi Nantes'lle.


title: Luis Fernández

text: Seuraavalla kaudella 1995–1996 Fernández sai lisäsuosiota PSG:ssä luotsaamalla joukkueen Cup-voittajien Cupin voittoon. Kun Ranskan maalla ainoaksi pokaaliksi jäi Trophée des Championsin voitto, Fernández jätti PSG:n kauden päätteeksi ja lähti etsimään uusia haasteita. Fernándezin uudeksi osoitteeksi tuli Espanjan Primera Divisiónissa pelaava Athletic Club. Suurimmaksi saavutukseksi Athletic Bilbaossa jäi Primeran kakkossija 1997–1998. Fernández jätti seuran 2000 ja palasi joulukuussa takaisin Paris Saint-Germainiin.


title: Luis Fernández

text: PSG:ssä Fernández pääsi valmentamaan maailmantähtiä kuten Jay-Jay Okochaa, Nicolas Anelkaa ja Ronaldinhoa. Menestys jäi joukkueen tähdistä huolimatta vaisuksi ja ainoa pokaali oli vuonna 2001 tullut UEFA Intertoto Cupin voitto. Vaikka Fernández nautti fanien keskuudessa suurta suosiota, heikot tulokset toivat hänelle potkut kauden 2002–2003 päätteeksi.


title: Luis Fernández

text: Joulukuussa 2003 Fernández palasi Espanjaan ja putoamista vastaan taistelleen Espanyolin peräsimeen. Fernández onnistui säilyttämään seuran Primerassa, mutta lähti seurasta kauden päätyttyä. Fernández piti vuoden taukoa valmennushommista kunnes kesäkuussa 2005 ryhtyi qatarilaisen Al Rayyan Sports Clubin päävalmentajaksi. Pesti jäi lyhytaikaiseksi ja Fernández lähti seurasta jo marraskuussa 2005 ja ryhtyi israelilaisen Beitar Jerusalemin päävalmentajaksi.


title: Luis Fernández

text: Fernándezin asema israelilaisseuran päävalmentajana ei ollut ongelmaton. Seuran omistaja Arkady Gaydamak erotti alankomaalaisen Ton Kaanenin huolimatta siitä, että Kaanen oli valmentanut seuran UEFA Cupiin. Gaydamak halusi seuraan nimekkään valmentajan ja palkkasi Fernándezin. Menestys jäi kuitenkin vaatimattomaksi ja tulokset Israelin liigassa olivat kehnoja. Kauden 2005–2006 päätteeksi Fernández erosi seuran päävalmentajan paikalta jouduttuaan seuran fanien epäsuosioon.


title: Luis Fernández

text: Fernándezin lähdettyä Beitarista hänen huhuttiin palaavan AS Cannesiin, joka pelaa nykyään Ranskan kolmosdivisioonassa. Fernández ei kuitenkaan palannut entiseen seuraansa vaan joulukuussa 2006 hän palasi jälleen Primera Divisióniin. Seurana oli tällä erää Real Betis. Fernández ilmoitti toukokuussa 2007 jättävänsä Betisin kauden päättyessä kesäkuun puolivälissä. Hänet erotettiin tehtävästä kuitenkin jo yhtä ottelukierrosta aikaisemmin heikoisti menneen loppukauden vuoksi.


title: Luis Fernández

text: Fernández palasi valmennustehtäviin joulukuussa 2008, kun hän siirtyi Ligue 2:ssa viimeiseksi juuttuneen Stade de Reimsin päävalmentajaksi. Pesti jäi lyhyeksi, sillä Fernández ei onnistunut pelastamaan vaikeuksiin ajautunutta seuraa putoamiselta.


title: Luis Fernández

text: Kesäkuussa 2009 L'Equipe uutisoi, että RC Strasbourg olisi havittelemassa Fernándezia uudeksi päävalmentajakseen. Tammikuussa 2010 Fernández ilmoitti olevansa kiinnostunut Ranskan maajoukkueen päävalmentajana tehtävistä. Maaliskuussa hänestä tuli kuitenkin Israelin maajoukkueen päävalmentaja.


title: Luis Fernández

text: Helmikuussa 2011 FIFA asetti Fernándezin toimitsijakieltoon. Syynä on Fernándezin ja hänen entisen seuransa Al-Rayyanin väliset ratkaisemattomat velkaepäselvyydet vuodelta 2005.


title: Luis Fernández

text: Fernándezin johdolla Israel ei onnistunut selvittämään tietään EM-kisoihin 2012. Kannattajien epäsuosiossa koko pestinsä ajan ollut ranskalaisvalmentaja päätti lopulta yhteistyön Israelin jalkapalloliiton kanssa joulukuun lopulla 2011.


title: Luis Fernández

text: Huhtikuussa 2015 yli kolme vuotta valmennustehtävistä sivussa ollut Fernández nimitettiin Guinean maajoukkueen päävalmentajaksi. Hän jätti tehtävänsä jo toukokuussa 2016.


title: Varsinais-Suomen ilmatorjuntarykmentti

text: Varsinais-Suomen ilmatorjuntarykmentti ("VSItR") oli Turussa, Heikkilän kasarmilla sijainnut Suomen maavoimien joukko-osasto. Se perustettiin 1. tammikuuta 1989 Turun ilmatorjuntapatteriston (TurItPsto), 2. erillisen autokomppanian (2.ErAK) ja 2. erillisen viestikomppanian (2.ErVK) yhdistyessä. Viestilajin koulutusta annettiin sen vuonna 1994 tapahtuneeseen lakkauttamiseen saakka Pääskyvuoren kasarmilla.


title: Varsinais-Suomen ilmatorjuntarykmentti

text: Rykmentti lakkautettiin osana Puolustusvoimien rakennemuutosta 31. joulukuuta 2002 ja se yhdistettiin Hattulan Parolannummella sijaitsevaan Panssariprikaatiin. Merivoimien esikunta ja Puolustushallinnon rakennuslaitoksen alueyksikkö siirtyivät vuoden 2007 joulukuussa Heikkilän kasarmille.


title: Varsinais-Suomen ilmatorjuntarykmentti

text: Rykmentin komentajana toimi mm. ilmatorjuntatarkastajana sittemmin toiminut ja kenraalikuntaan edennyt Kalervo Sipi.


title: Triboluminesenssi

text: Triboluminesenssi on valoilmiö, joka esiintyy, kun epäsymmetrisiä sidoksia sisältäviä kiteisiä aineita naarmutetaan, hierotaan tai murskataan.


title: Triboluminesenssi

text: Triboluminenssin voi huomata muun muassa timanteissa, jotka saattavat alkaa hehkua, kun niitä hierotaan. Tämä ilmiö nähdään myös timantin leikkausprosessissa. Luminesenssia havaitaan myös sokerikiteitä murskatessa.


title: Triboluminesenssi

text: Triboluminesenssin tarkkaa mekanismia ei tunneta, mutta on esitetty, että mekaanisessa ärsytyksessä rikkoutuvat epäsymmetriset sidokset aiheuttavat varausten eriytymistä. Nämä pienet jännite-erot pyrkivät tasaantumaan ja muodostavat täten elektronivirran, joka ionisoi ilmaa ja saa aikaan pienen välähdyksen. Triboluminesenssin välähdys on siis kuin pienikokoinen salama.


title: Triboluminesenssi

text: Triboluminesenssi-sanan alkuosa tulee kreikankielen sanasta "tribein", joka tarkoittaa hioa tai hangata, ja loppuosa latinankielen valoa tarkoittavasta "lumen"-sanasta.


title: Triboluminesenssi

text: Triboluminesenssi-ilmiö huomattiin vahingossa 1700-luvun loppupuolella, kun suuria sokerikiteitä murskattiin hienommaksi sokeriksi. Ensimmäiset kirjalliset muistiinpanot kyseisestä ilmiöstä teki kuitenkin englantilainen tutkija Francis Bacon jo vuonna 1620 .


title: Liisa Linko-Malmio

text: Liisa Elina Linko-Malmio (28. toukokuuta 1917 Käkisalmi – 8. joulukuuta 2017 Helsinki) oli suomalainen oopperalaulaja (sopraano) ja Sibelius-Akatemian laulun lehtori vuosina 1963–1984. Hänet tunnetaan Karita Mattilan opettajana.


title: Liisa Linko-Malmio

text: Hänen mukaansa on nimetty palkinto Liisa Linko-Malmio -palkinto, jota on jaettu vuodesta 2003.


title: Liisa Linko-Malmio

text: Linko-Malmio opiskeli Suomen lisäksi Tukholmassa ja Lontoossa. Hän oli kiinnitettynä Kansallisoopperaan 1940–1943 ja 1945–1951 (Suomalainen ooppera) sekä 1955–1960 (Suomen kansallisooppera). Bremenin oopperaan hän oli kiinnitettynä 1943 ja Kööpenhaminan kuninkaalliseen teatteriin 1951–1955.


title: Liisa Linko-Malmio

text: Linko-Malmion isä oli säveltäjä ja pianisti Ernst Linko ja äiti laulaja Lahja Linko. Hänen puolisonsa vuodesta 1943 oli arkkitehti Veikko Malmio.


title: Liisa Linko-Malmio

text: Liisa Linko-Malmion lauluoppilaita ovat olleet Karita Mattilan ohella muiden muassa Merja Wirkkala, Marjatta Airas, Satu Vihavainen, Margareta Haverinen, Raita Karpo, Kirsi Tiihonen ja Laura Pyrrö. Linko-Malmio sai professorin arvonimen vuonna 1977.


title: Mileena

text: Mileena on kuvitteellinen henkilö Mortal Kombat -tappelupelisarjassa.


title: Mileena

text: Shao Kahnin vallattua Edenian ja yhdistettyä sen Outworldiin, hän päätti pitää entisen kuninkaan tyttären, Kitanan, hengissä ja kasvattaa hänet omanaan. Vaikka Kitana kasvoikin lojaalina keisarille, tietämättä tämän murhanneen isänsä, Kahn pelkäsi, että hän saisi joskus tietää totuuden menneisyydestään.


title: Mileena

text: Kahn käski päävelho Shang Tsungia luomaan pahan, turmeltuneen ja lojaalin kloonin Kitanasta. Tsung yhdisti Kitanan ja tarkatanin saadakseen tällaisen kloonin, mutta jokin meni pahasti vikaan, sillä kloonilla oli tarkatanin suu. Hänet nimettiin Mileenaksi ja esiteltiin Kitanan kaksoissiskona eikä korvannut Kitanaa, niin kuin Kahn aluksi suunnitteli.


title: Mileena

text: Kitana ja Mileena kasvoivat yhdessä Shao Kahnin henkilökohtaisina avustajina, vaikkakin Mileena oli kateellinen "siskolleen", jota Kahn suosi enemmän kuin muita. Myöhemmin Mileena liittoutui salaa tarkatansoturi Barakan kanssa, joka oli myös mahdollisesti hänen rakastajansa. Kuten Kahn oli pelännyt, Kitana sai lopulta tietää menneisyydestään ja perheestään, mutta hän jäi lojaaliksi Kahnille odottaen oikeata hetkeä kääntyä tätä vastaan.


title: Mileena

text: Shao Kahn alkoi epäillä Kitanaa ja käski Mileenaa vahtia siskoaan. Saatuaan tietää, että Kitana todella vehkeili Earthrealmin sotureiden kanssa, Mileena hyökkäsi hänen kimppuunsa, mutta Kitana todisti olevansa mestari taistelemisessa ja tappoi Mileenan, joka päätyi Netherealmiin vihaten siskoaan yhä enemmän. Tuomittuna olemaan Netherealmissa, Mileena liittyi Netherealmin hallitsijaan, langenneeseen jumalaan, Shinnokiin, joka lähetti hänet vakoilemaan Shao Kahnin hyökkäystä Earthrealmiin. Hän sai myös kyvyn lukea Kitanan ajatuksia. Kahnin hävittyä, Mileena palasi Kahnia vakoilleen Noob Saibotin kanssa Netherealmiin.


title: Mileena

text: Myöhemmin Mileena avusti Shinnokia Edenian valtauksessa. Toivoen viimein saavansa todistaa olevansa Kitanaa parempi, Mileena antoi siskonsa paeta Shinnokin vankityrmästä. Shinnokin hävittyä taistelunsa Edeniassa, Mileena hävisi taas Kitanalle ja hänet lukittiin Edenian vankilaan.


title: Mileena

text: Mileena pysyi vangittuna useiden vuosien ajan kunnes lohikäärmekuningas Onaga palasi hallitsemaan Outworldia ja valtasi Edenian. Tällöin Baraka vapautti Mileenan vankilasta ja hän liittyi Onagaan, joka käski Mileenaa esittämään Kitanaa huijatakseen Edenian armeijaa.


title: Mileena

text: Myöhemmin Mileena tapasi Tavenin Shao Kahnin linnoituksessa. Mileena hyökkäsi hänen kimppuunsa, mutta hävisi.


title: Uuskantilaisuus

text: Uuskantilaisuudella tarkoitetaan 1800-luvulla vaikuttanutta filosofista virtausta, joka pyrki uudistamaan Immanuel Kantin ajattelua. Joskus sillä viitataan myös Arthur Schopenhauerin teoksessaan "Maailma tahtona ja mielteenä" esittämään kantilaisen filosofian arvosteluun.


title: Uuskantilaisuus

text: ”Takaisin Kantiin” -liike sai alkunsa 1860-luvulla vastauksena saksalaisessa ajattelussa 1850-luvulla käynnissä olleeseen materialismikiistaan. Varhaista uuskantilaisuutta edustivat Kuno Fischerin Kantia käsittelevät teokset sekä Friedrich Langen kirja "Geschichte des Materialismus" (Materialismin historia). Viimeksi mainitussa teoksessa esitettiin, että transsendentaalinen idealismi syrjäyttää idealismin ja mekanistisen materialismin välisen historiallisen taistelun. Fischer oli aiemmin väitellyt aristoteelisen F. A. Trendelenburgin kanssa Kantin transsendentaalisen estetiikan tuloksista. Tämän tuloksena syntyi Hans Vaihingerin laaja selitysteos "Puhtaan järjen kritiikkiin".


title: Uuskantilaisuus

text: Uuskantilaisuuden ensimmäisen sukupolven merkittävin ajattelija oli Hermann Cohen, joka tuli tunnetuksi Marburgin koulukunnan johtajana. Siihen kuuluivat hänen lisäkseen myös muun muassa Paul Natorp, Nicolai Hartmann ja Ernst Cassirer. Vastakohdan sille muodosti logiikkaa ja luonnontieteitä painottanut Badenin koulukunta, johon kuuluivat Wilhelm Windelband, Heinrich Rickert ja Emil Lask.


title: Uuskantilaisuus

text: Uuskantilaiset koulukunnat painottivat Kantin teosten (luonnon)tieteellisiä lukutapoja ja vähättelivät usein intuition merkitystä ja korostivat sen sijaan käsitteitä. Uuskantilaisuuden eettinen puoli suuntasi monet ajattelijat kuitenkin kohti sosialismia, ja uuskantilaisuus vaikutti muun muassa austromarxismiin ja Edward Bernsteinin revisionismiin. Erityisesti Lange ja Cohen olivat innostuneita kantilaisen ajattelun ja sosialismin välisistä yhteyksistä, ja tämä johti siihen, että Ludwig von Mises näki kantilaisen ajattelun turmiollisena. Toinen uuskantilaisuuden piirre oli pyrkimys uudistaa juutalaisen uskonnon sisäisiä tulkintoja. Tämä näkyi muun muassa Cohenin töissä.


title: Uuskantilaisuus

text: Frederick Coplestonin mukaan uuskantilaisuus oli saksalaisten yliopistojen hallitseva filosofia 1800- ja 1900-lukujen vaihteessa. Hänen mukaansa ”takaisin Kantiin” -ajatus oli peräisin Otto Liebmannilta vuodelta 1865. Yksi kestävimpiä uuskantilaisten saavutuksia oli "Kant-Studien" -julkaisun perustaminen. Se on edelleen merkittävimpiä Kantin tutkimuksen lähteitä.


title: Uuskantilaisuus

text: Uuskantilaisuus synnytti filosofiaan kahtiajaon, joka vaikutti myös Saksan ulkopuolella. Uuskantilaisuus synnytti termin epistemologia (tietoteoria), ja korotti sen ontologian (olemassaolo-oppi) yläpuolelle. Natorpilla on merkittävä osa fenomenologian historiassa, ja hänen sanotaan usein vaikuttaneen siihen, että Edmund Husserl omaksui transsendentaalisen idealismin käsitteistön. Cassirerin ja Martin Heideggerin väittely Kantin tulkitsemisesta vuonna 1929, joka on merkittäviä virstainpylväitä analyyttisen ja mannermaisen filosofian välisissä ristiriidoissa, johti siihen, että Heidegger alkoi nähdä Kantin fenomenologian edelläkävijänä, vaikka Eugen Fink hylkäsi tällaisen näkemyksen hyvin perustein.


title: Uuskantilaisuus

text: Termiä ”uuskantilainen” voidaan soveltaa myös kehen tahansa, joka omaksuu Kantin näkemykset osittain. Muun muassa Peter Strawsonin teos "The Bounds of Sense" voidaan nähdä uuskantilaisena, ei vähiten siksi, että se painottaa tietoteoriaa ontologian kustannuksella. Anglo-amerikkalaisessa filosofiassa kiinnostus uuskantilaisuuteen on herännyt uudelleen myös Gillian Rosen töiden ansiosta. Uuskantilaisuus on vaikuttanut myös muun muassa Max Weberiin.


title: Tri Ivo ”Eggman” Robotnik

text: Tri Ivo Robotnik, kutsutaan myös nimellä Tri Eggman, on "Sonic the Hedgehog" -pelisarjan antagonisti ja robotiikan tohtori. Hänen älykkyysosamääränsä on yli 300 ja hänet voidaan tunnistaa suurista viiksistään, punaisesta nenästään ja munan muotoisesta vartalostaan. Robotnikin taistelut pelisarjan sankaria, Sonicia vastaan päätyvät usein ylimielisyydestä johtuviin tappioihin.


title: Tri Ivo ”Eggman” Robotnik

text: Nimi ”Robotnik” on peräisin Amerikasta, mutta Japanissa hänet on aina tunnettu nimellä ”Eggman”. Osassa pelejä Sonic ja muut nimittelevät Robotnikia Eggmaniksi. Lisäksi hänellä on lisäetunimenä ”Julian” SatAM-animaatiossa.


title: Tri Ivo ”Eggman” Robotnik

text:
Robotnikilla on käytännössä neljä erilaista inkarnaatiota. Kaikille inkarnaatioille yhteisiä piirteitä ovat tukevuus tai munamaisuus, suuret oranssihkot tai ruskeat viikset sekä suuri nenä. Ensimmäinen ja alkuperäinen peleissä ja "Sonic OVA:ssa" nähty klassinen Robotnik, "Dr. Robotnik’s Mean Bean Machinen" ja "AoStH"-animaation koominen versio sekä "Sonic Archien", "Sonic SatAMin" ja "Sonic Underground"in julma ja kyyninen versio. Nykyään käytössä on 1998–1999 ilmestyneen "Sonic Adventuren"
mukainen versio, josta nähdään ihmismäinen versio vuoden 2006 "Sonic"-pelissä.


title: Tri Ivo ”Eggman” Robotnik

text:
Peleissä Robotnik ja Eggman tarkoittavat samaa hahmoa, mutta sarjakuvan ("Sonic Archie") juonijatkumossa ne tarkoittavat eri hahmoja.
Ensimmäisen kerran Eggman, rinnakkaisulottuvuudesta, ilmestyi sarjakuvassa Robotnikin kanssa samaan aikaan.


title: Tri Ivo ”Eggman” Robotnik

text: "Sonic Archien" -sarjakuvan mukaan nykyinen Robotnik, Eggman, kohtasi tappion kun robotisoidut vapaustaistelijat kääntyivät häntä vastaan (koska heidän oma vapaa tahtonsa yllättäen säilyi). Hän tuli hulluksi ja robotisoi itsensä robokoneellaan. Hän muuttui Robo-Robotnikiksi, ja vaihtoi nimensä Eggmaniksi.


title: Tri Ivo ”Eggman” Robotnik

text: Selvyyttä siitä, onko Eggman elävä vai kone ei ole saatu, mutta hänen on nähty juovan moottoriöljyä sarjakuvissa, syövän ruokaa muun muassa "Sonix X":ssä ja "Sonic Unleashedin" välianimaatiossa.


title: Tri Ivo ”Eggman” Robotnik

text: Robotnikin ainainen päämäärä on maailman valtaaminen ja muiden elollisten orjuuttaminen ja/tai robotisointi. Vanhoissa peleissä hän nappasi Sonicin eläinystävät ja muutti heidät Badnik-roboteiksi ("Peijakkaat" pelien ohjekirjojen mukaan), joiden voimanlähteenä nämä hänen tahtoonsa alistetut pikkueläimet toimivat. "Sonic CD":ssa Badnikien sisällä on poikkeuksellisesti kukan siemen. "Dr. Robotnik’s Mean Bean Machinessa" Robotnik yritti muuttaa Beanville-kylän asukkaat roboteiksi.


title: Tri Ivo ”Eggman” Robotnik

text: Uudemmissa peleissä tohtorille on tullut tähtäimeen kaaossmaragdit. "Sonic Adventure 2":ssa hän lyöttäytyy yhteen Shadow the Hedgehogin ja Rouge the Batin kanssa saadakseen haltuunsa kaikki kaaossmaragdit. Nykyään osa Eggmanin luomuksista on pettänyt hänet (esimerkiksi Metal Sonic, E-102 Gamma, E-123 Omega ja G-Mel) ja välillä häntä itseäänkin pahempi uhka (esimerkiksi "Black Doom" ja "Biolizard") on pakottanut hänet auttamaan sankareita, ettei toinen vihollinen tuhoa tai valloita ”hänen” maailmaansa.


title: Tri Ivo ”Eggman” Robotnik

text: "Adventures of Sonic the Hedgehog" -animaatiossa Robotnik pyrkii valloittamaan Mobiuksen ja pääsemään eroon Sonicista. Sonic onnistuu kuitenkin aina lopulta tehdä tyhjiksi hänen suunnitelmansa, oli kyse sitten kaupungin tuhoamisesta, aivopesusta tai ajassa matkustamisesta ja tulevaisuuden muuttamisesta.


title: Tri Ivo ”Eggman” Robotnik

text: "Sonic Archie" -sarjakuvan alkupään numeroissa ja "Sonic the Hedgehog" -animaatiossa Robotnik hallitsee pääosaa Mobiusta Robotropoliksesta käsin. Hän pyrkii saastuttamaan ja tuhoamaan planeetan luonnonvarat ja orjuuttamaan kaikki elolliset. Hänen ainoa esteensä ovatkin vapaustaistelijat, jotka jatkuvasti sabotoivat hänen tehtaitaan ja suunnitelmiaan.


title: Tri Ivo ”Eggman” Robotnik

text: Myös spin-off-animaatiossa "Sonic Underground" Robotnik hallitsee Mobiusta ja pyrkii kukistamaan kaiken vastarinnan joka oikeuttaisi Sonicin, Sonian ja Manicin pääsemistä valtaan.


title: Tri Ivo ”Eggman” Robotnik

text: Animaatiossa "Sonic the Movie" Robotnik pyrkii tuhoamaan Planet of Freedomin kopioimalla Sonicin ominaisuudet Hyper Metal Soniciin. Metal Sonicin avulla hän pyrkii tuhoamaan planeetan pirstomalla leijuvia mantereita yhdistävät jäätiköt.


title: Tri Ivo ”Eggman” Robotnik

text: "Sonic X":ssä -animen ensimmäisellä tuotantokaudella hän pyrkii valloittamaan Maan, jonne he kaikki ovat joutuneet Chaos Controllin kautta. Toisella kaudella Mobius ja Maa yhdistyvät, ja hän pyrkii edelleen valloittamaan Maan ja muun muassa parantaa imagoaan ihmisten silmissä muun muassa korjaamalla pirstoutuneen kuun. Kolmannella kaudella hän pyrkii pelastamaan Universumin yhdessä muiden hahmojen kanssa.


title: Tri Ivo ”Eggman” Robotnik

text: Tri Robotnikilla on ollut useita apureita niin peleissä kuin sarjakuvissa. Ensimmäinen apuri oli Metal Sonic. Seuraavat olivat Scratch, Grounder ja Coconuts ("Dr. Robotnik’s Mean Bean Machinessa"). Hän on huijannut useasti myös Knuckles the Echidnan toimimaan apurinaan ja palkannut palkkionmetsästäjä Nack the weasel/Fang the Sniperin toimimaan hänelle. "Sonic Adventuressa" hänen apurinaan toimi "Chaos"-niminen muinainen vesijumala, joka kääntyi häntä vastaan. Samassa pelissä hänellä on myös neljä roboteista koostuva iskuryhmä, joihin kuuluu myös E-102 Gamma. "Sonic Adventure 2":ssa hänen apureinaan toimivat Shadow ja Rouge. Peleissä "Sonic Battle" ja "Sonic Advance 3" hänellä on apunaan ”gizoidi” G-Mel (joka tunnetaan myös nimellä Emerl). "Sonic Unleashedissa" hänellä on apulaisena robotti nimeltä Orbot, joka sanoo suoraan Eggmanin tekemistä virheistä, mikä ärsyttää Eggmania. "Sonic Coloursissa" tämä saa avukseen toisen robotin nimeltä Cubot, joka on vähän laiska ja äänilaitteet ovat juuttuneet hänellä ”cowboy-moodille”, minkä jälkeen sitä yritettiin korjata normaaliksi. Kummatkin robotit tässä pelissä auttavat Eggmaniä nappaamaan Wispeiksi kutsuttuja alieneita.


title: Tri Ivo ”Eggman” Robotnik

text:
Scratch ja Grounder toimivat Robotnikin pääapureina animaatiosarjassa Adventures of Sonic the Hedgehog ja kuuluvat Sonic Super Search and Smash Squad-joukkioon (SSSS-Squad), kuten myös Coconuts-robotti.
Snively Kintobor toimii Robotnikin pääapurina animaatiossa "Sonic the Hedgehog" ja sarjakuvassa "Sonic Archie".
Nack the Weasel on työskennellyt hänelle (sarjakuvassa). Vähemmän tunnettuja apureita ovat muun muassa Bark the Polarbear ja Bean the Dynamite.
Sleet ja Dingo puolestaan toimivat hänen kätyreinään animaatiossa "Sonic Underground", jossa Snively ei esiinny.
Sarjakuvissa Robotnik on useasti palkannut Destructix-tiimin (vastavoima Team Chaotixille) käyttöönsä.
A.D.A.M. (”Autonomous Digital Assault Microbe”) ja E.V.E. (”Exceptionally Versatile Evolvanoid”) ovat Sonicin tuhoamiseen suunniteltuja nanoboteista koostuvia muuntautumiskykyisiä robotteja, jotka kääntyivät molemmat lopulta Robotnikia vastaan.


title: Tri Ivo ”Eggman” Robotnik

text:
Nykyisessä sarjakuvajatkumossa (ennen hulluksi tulemistaan sekä Snivelyn ja Iron Queenin valtaannousua) hänen apureinaan toimi myös Dark Legion -niminen joukkio.
"Sonic X"-animaatiossa hänen pääapureinaan toimivat robotit Bocoe ja Decoe.


title: Tri Ivo ”Eggman” Robotnik

text:
Animaatio "Adventures of Sonic the Hedgehog":
Lisäksi Robotnik on rakentanut itselleen muun muassa pojan (Robotnik Junior) ja robottivaimon, jotka molemmat kääntyivät häntä vastaan.


title: Tri Ivo ”Eggman” Robotnik

text: Sarjakuva "Sonic Archie ja "Sonic SatAM":


title: Tri Ivo ”Eggman” Robotnik

text: Pelit:


title: Tri Ivo ”Eggman” Robotnik

text:
Gerald ja Maria kuolivat molemmat "G.U.N."-nimisen järjestön toimesta noin 50 vuotta ennen "Sonic Adventure 2":n tapahtumia.
"Sonic the Hedgehog 2":ssa nähtiin Silver Sonic -niminen robotti. "Sonic & Knucklesissa" oli Mecha Sonic. "Sonic the Hedgehog CD":ssä nähtiin Metal Sonic, joka esiintyi uudestaan "Sonic Heroesissa" muuttuen Neo Metal Soniciksi, joka kopioi toisten sankareiden tietoja. Neo Metal Sonic muuttui Metal Overlordiksi ja kääntyi Eggmania vastaan.Robotnik on esiintynyt lähes kaikissa Sonic-peleissä, lukuun ottamatta "Tails Skypatrol",
"Tails Adventures" ja "Sonic and The Black Knight"- pelejä.


title: Paul Pelliot

text: Paul Pelliot (28. toukokuuta 1878 – 26. lokakuuta 1945) oli ranskalainen sinologi ja Keski-Aasian tutkimusmatkailija. Hän teki vain yhden tutkimusretken Keski-Aasiaan.


title: Paul Pelliot

text: Pelliot työskenteli Hanoissa ranskalaisessa Itä-Aasian tutkimusinstituutissa École française d'Extrême-Orient'ssa josta hänet lähetettiin vuonna 1900 Pekingiin etsimään kiinankielisiä kirjoja instituutille. Siellä hän joutui boksarikapinan keskelle ja jäi loukkuun kaupungin piiritykseen. Pelliot teki kaksi retkeä vihollisen maaperälle, toisella kertaa kaapatakseen vihollislipun ja toisella kertaa tuodakseen tuoreita hedelmiä piiritysrenkaan sisään. Hän sai urheudesta Kunnialegioonan jäsenyyden. 22-vuotiaana Pelliot palasi Hanoihin, jossa hänestä tuli Écolen kiinan kielen professori.


title: Paul Pelliot

text:
Pelliotin retkikunta lähti Pariisista 17. kesäkuuta 1906. Kolmen miehen seurue matkusti Kiinan Turkestaniin rautateitse Moskovan ja Taškentin kautta. Ryhmä saapui Kašgariin elokuun lopussa ja asui venäläisen kenraalikonsulin luona. Matkalla Taškentista Kašgariin oli mukana myös C. G. E. Mannerheim Venäjän lähettämänä tiedustelutehtävissä. Myöhemmin Mannerheimin ja Pelliotin välit kiristyivät ja Mannerheim erosi Pelliotin retkikunnasta.
Pelliot ihastutti paikallisia kiinalaisia viranomaisia sujuvalla kiinan kielellään ja ryhmä sai aiemmin vaikeasti saatavissa olleita tarvikkeita, kuten jurttia. Kašgarista ryhmä siirtyi Kutshaan, josta Pelliot löysi kadonneella tokaarilaisella kielellä kirjoitettuja tekstejä. Ne käänsi myöhemmin Sylvain Levi, Pelliotin entinen opettaja. Seuraava etappi oli Ürümqi, jossa ryhmä tapasi boksarikapinan johtajan karkotetun veljen.


title: Paul Pelliot

text: Retken päätepiste oli Dunhuang. Siellä Pelliot pääsi apotti Wangin salaiseen kirjastoon Mogao-luolissa, joka sisälsi valtavan kokoelman vuosien 406–1002 väliin ajoitettuja tekstejä. Kuten jurttien tapauksessa, on uskottu että Pelliotin sujuva kiinan taito auttoi tässä. Tutkittuaan tekstejä kolme viikkoa, Pelliot suostutteli Wangin myymään hänelle kokoelman tärkeimmiksi katsomiaan. Wang joka halusi jatkaa luostarin kunnostusta, suostui myymään tekstit halpaan hintaan. Vaikka Pelliotin kokoelma oli huomattavasti suppeampi kuin kirjaston alun perin keksineen Sir Aurel Steinin aiemmin viemä, osoittautui se tieteellisesti arvokkaammaksi. Stein ei osannut kiinaa ja valitsi kääröt summittain, jolloin mukaan tuli useita vähempiarvoisia ja kaksoiskappaleita, kun taas Pelliot pystyi asiantuntijana valikoimaan vain arvokkaimmat.


title: Paul Pelliot

text: Pelliot palasi Pariisiin 24. lokakuuta 1909 ja joutui epäsuosioon. Häntä syytettiin julkisten rahojen tuhlaamisesta ja muinaisten tekstien väärentämisestä. Sir Aurel Stein vapautti lopulta Pelliotin syytteistä kertomalla vuonna 1912 ilmestyneessä kirjassaan jättäneensä tekstejä kirjastoon. Pelliot palveli ranskan sotilasattaseana Pekingissä ensimmäisen maailmansodan aikana. Hän kuoli syöpään 1945.


title: Ferrari 248 F1

text:
Ferrari 248 F1 oli Rory Byrnen ja Aldo Costan suunnittelema auto, jolla Ferrari-talli kilpaili kaudella 2006. Autoa ajoivat saksalainen seitsenkertainen maailmanmestari Michael Schumacher ja brasilialainen kokematon Felipe Massa.
Autossa oli Bridgestonen renkaat ja Brembon jarrut.


title: Ferrari 248 F1

text: Schumacher lähti hakemaan kahdeksatta mestaruutta erittäin kilpailukykyisellä autolla. Kausi alkoi varsin hyvin Schumacherin ajettua toiseksi paalupaikalta kauden avauskilpailussa Bahrainin GP:ssä. Seuraavassa osakilpailussa Malesian GP:ssä molemmat kuljettajat olivat pisteillä. Australian GP:stä saldoksi jäi kaksi keskeytystä. San Marinon GP:stä Saksaan palasi tyytyväinen kuljettaja, kun Schumacher ajoi kilpailun voittoon.


title: Ferrari 248 F1

text: Lihavointi tarkoittaa paalupaikkaa, "kursivointi" kilpailun nopeinta kierrosta.


title: American V: A Hundred Highways

text: American V: A Hundred Highways on Johnny Cashin studioalbumi, joka julkaistiin 4. heinäkuuta 2006. Albumi debytoi Yhdysvalloissa Billboard 200 -listan piikkipaikalla, ja se oli Cashin ensimmäinen listaykkönen sitten vuoden 1969 julkaistun albumin "At San Quentin".


title: Karmøy

text:
Karmøy on Norjan kunta Rogalandin läänissä. Vuonna 2013 Karmøyssä oli 31 118 asukasta ja kunta oli koko Norjan 20. suurin. Kunnan alueeseem kuuluu kolme kaupunkia: Kopervik, Skudeneshavn ja Åkrehamn. Karmøy muodostuu samannimisestä suuresta saaresta, mantereen niemimaasta ja joukosta pieniä saaria. Pääsaarella on useita valkohiekkaisia rantoja, ja se on surffaajien suosiossa. Karmoyn pääsaarella sijaitseva Haugesundin lentokenttä palvelee ennen kaikkea kotimaanliikennettä, mutta Ryanair on aloittanut sieltä lennot Lontooseen.
Karmøystä on löytynyt jäänteitä kivi- ja pronssikauden asutuksesta. Avaldsnesin nimellä on muinaisaikainen asutuspaikka, jossa kuningas Harald Kaunotukka asui 800-luvulla. Niemellä on edelleen keskiaikainen kirkko.


title: Karmøy

text: Karmøyn Visnesissä oli ennen tärkeä kuparikaivos, jonka metallia käytettiin New Yorkin Vapaudenpatsaan materiaalina. Nykyisin suurin työllistäjä on Hydro Aluminium Karmøy ja muut saman konsernin yritykset. Karmøyn edustalta pumpataan maakaasua. Kaupungin kalasatama on yksi Norjan suurimmista ja nykyaikaisimmista.


title: Kunlun

text: Kunlun on vuoristo Aasiassa. Se on yli kolmetuhatta kilometriä pitkä ja reunustaa Tiibetin ylänköä muodostaen Tiibetin alueen pohjoisrajan. Kunlunin korkein huippu, Liushi Shan, on 7 167 metriä merenpinnasta. Kunlunin vuorilla on osansa kiinalaisessa mytologiassa, ja niiden uskotaan olevan taolaisten paratiisi.


title: Heikkilän kasarmi

text: Heikkilän kasarmi on Turussa Pihlajaniemessä, pohjoisilta osiltaan osin Vähä-Heikkilässä sijaitseva kasarmialue. Kasarmialueen rakentaminen aloitettiin syyskesällä 1915 ja se ehdittiin tehdä miltei valmiiksi ennen kuin venäläiset joukot poistuivat Suomesta.


title: Heikkilän kasarmi

text: Alueella toimi ensimmäisen maailmansodan aikana Venäjän Itämeren laivaston 2. Ilmailuprikaatin 5. lentodivisioonan toinen merilentoasema syksyyn 1917 saakka. Samana vuonna valmistunut kasarmialueen päärakennus rakennettiin Venäjän Itämeren laivaston viestipalvelun esikunta- ja kasarmirakennukseksi.


title: Heikkilän kasarmi

text: Venäjän vallankumouksen jälkeen ja Suomen itsenäistymisen myötä merilentoasema otettiin toukokuussa 1918 vastaperustettujen Suomen ilmavoimien käyttöön lentäjien, tähystäjien ja mekaanikkojen koulutuspaikaksi. Lokakuussa 1918 Lentokoulu kuitenkin siirrettiin Santahaminaan.


title: Heikkilän kasarmi

text: Kesäkuussa 1918 kasarmialueelle koottiin myös jalkaväkijoukko, joka sai myöhemmin nimen Porin Rykmentti. Rykmentin yksiköitä oli sijoitettu Turun alueella myös Sirkkalan ja Turun kasarmeille. Jatkosodan aikana Porin Rykmentin lähdettyä rintamalle kasarmialueella koulutettiin laivastojoukkoja mukaan lukien hieman yli 400 virolaisia vapaaehtoisia.


title: Heikkilän kasarmi

text: Porin rykmentin nimi muuttui vuonna 1957 Porin Prikaatiksi (PorPr), jonka viimeiset osat siirtyivät vuonna 1966 Heikkilästä Säkylään. Turun ilmatorjuntapatteristo (TurItPsto) muutti Pääskyvuoren kasarmilta alueelle vuonna 1963. Vuonna 1989 patteristo yhdistyi Toisen Erillisen Autokomppanian (2.ErAK) ja Toisen Erillisen Viestikomppanian (2.ErVK) kanssa Varsinais-Suomen Ilmatorjuntarykmentiksi (VSItR), joka lakkautettiin vuoden 2002 lopussa. Alueella toimi myös Turun Rannikkorykmentin Esikunta (TurRRE) vuosina 1986–1998 sekä Turun ja Porin Sotilasläänin Esikunta vuosina 2003–2007.


title: Heikkilän kasarmi

text: Muutaman vuoden hiljaiselon jälkeen Heikkilän kasarmialueen päärakennuksen tilat peruskorjattiin vuosien 2006–2007 aikana Merivoimien esikunnan (MERIVE) tarpeita vastaaviksi. Merivoimien esikunta siirtyi Heikkilän kasarmialueelle vuoden 2007 joulukuussa Helsingin Lauttasaaresta, ja se aloitti toimintansa päärakennuksessa vuoden 2008 alussa.


title: Heikkilän kasarmi

text: Puolustusvoimien logistiikkalaitoksen 2.logistiikkarykmentin esikunta, Merivoimien esikunta, Puolustusvoimien logistiikkalaitoksen Järjestelmäkeskuksen merijärjestelmäosasto, Lounais-Suomen aluetoimisto ja Puolustushallinnon Rakennuslaitoksen Turun palveluyksikkö toimivat Heikkilän kasarmialueen päärakennuksen tiloissa. Myös eräiden maanpuolustus- ja reserviläisjärjestöjen tilat sijaitsevat Heikkilän kasarmialueella.


title: Heikkilän kasarmi

text: Alkuperäisiä Venäjän vallan aikaisia rakennuksia on alueella säilynyt viisi tiilirunkoista rakennusta: pääkasarmi, viestiasema, kaksikerroksinen entinen asuinrakennus, huoltorakennus sekä hevos/autotalli.


title: Heikkilän kasarmi

text: Museovirasto on määritellyt Heikkilän kasarmialueen yhdeksi Suomen valtakunnallisesti merkittävistä rakennetuista kulttuuriympäristöistä.


title: Wilhelm Jerusalem

text: Wilhelm Jerusalem (11. lokakuuta 1854, Dřenice – 15. heinäkuuta 1923, Wien) oli itävaltalainen juutalainen filosofi, joka tunnetaan ennen kaikkea teoksestaan "Filosofian alkeet".


title: Arrows A19

text: Arrows A19 oli John Barnardin suunnittelema auto, jolla Arrows-talli kilpaili Formula 1 -kaudella 1998. Autoa ajoivat toista vuotta tallissa ollut Pedro Diniz ja Tyrrelliltä siirtynyt Mika Salo.


title: Arrows A19

text: Auto oli selvästi erottuva mustan ulkokuorensa takia. Auton suurin heikkous oli sen moottori. Arrowsin tallipäällikkö Tom Walkinshaw oli ostanut Hart-moottoriyhtiön, ja näin Arrowsista tuli ensimmäinen omat moottorinsa tuottanut brittiläinen talli sitten BRM:n kaudella 1977. Hartin budjetti ei kuitenkaan ollut riittävä, jotta olisi voitu kilpailla talleja vastaan, joilla oli isot moottoritoimittajat.


title: Arrows A19

text: A19 oli melko epäluotettava koko kauden ajan, varsinkin ensimmäisissä kilpailuissa. Erityisesti Espanjan Grand Prix, jossa sekä Diniz että Salo keskeyttivät moottoririkon takia, oli erityisen nolo tilanne tallille. Espanjaa seurannut Monacon Grand Prix oli kuitenkin menestyksekäs, sillä molemmat kuljettajat ajoivat pisteillä. Monacon lisäksi pisteille ajettiin Belgiassa, jossa Diniz ajoi viidenneksi.


title: Arrows A19

text: Talli sijoittui valmistajien MM-sarjassa seitsemänneksi kuudella pisteellä.


title: Mielenfilosofia

text: Mielenfilosofia on filosofian osa-alue, joka tutkii mielen sekä sen ilmiöiden, toimintojen ja ominaisuuksien luonnetta ja tietoisuutta sekä näiden yhteyttä ruumiiseen. Mielenfilosofian keskeisimpiä ja perinteisimpiä kysymyksiä on niin sanottu mieli–ruumis-ongelma eli mielen ja ruumiin suhde. Toinen keskeinen kysymys on niin sanottu vierassieluisuuden ongelma eli kysymys siitä, mihin perustuu tietomme toisten ihmisten tai olentojen henkisestä elämästä. Mielenfilosofia liittyy myös muun muassa sellaisiin kysymyksiin kuin henkilökohtainen identiteetti tai minuus, vapaa tahto, tunteiden luonne sekä ihmisten ja eläinten henkisten toimintojen vertailu.


title: Mielenfilosofia

text:
Mieli–ruumis-ongelma eli "psykofyysinen ongelma" on mielenfilosofian keskeisimpiä kysymyksiä. Siinä on kyse siitä, mikä mieli on ja mikä on sen suhde ruumiiseen. Ongelman perusta on siinä, että arkipsykologiassa eli mielen toimintaa koskevassa arkiajattelussa mieli on usein käsitetty joksikin aineettomaksi ja ruumiista erilliseksi. Tällöin seuraa kysymys, kuinka jokin aineeton voisi vaikuttaa aineelliseen?
Ongelma voidaan kuvata lyhyesti seuraavasti: Aistikokemuksemme riippuvat ärsykkeistä, jotka tulevat aistielimiimme ulkoisesta todellisuudesta. Nämä aistikokemukset saavat aikaan muutoksia henkisissä tiloissamme, minkä seurauksena koemme lopulta tuntevamme aistimuksia. Henkiset tilat, kuten halut, puolestaan voivat saada ruumiissa aikaan toimintaa halujen täyttämiseksi. Kysymys on tällöin, kuinka tietoiset kokemukset voivat syntyä aivoista, eli möykystä harmaata ainetta, jolla on vain sähkökemiallisia ominaisuuksia.


title: Mielenfilosofia

text: Dualismi ja monismi ovat kaksi päälinjaa, joiden puitteissa mielen ja ruumiin ongelmaa on pyritty ratkaisemaan. Dualismin mukaan mieli ja ruumis ovat erillisiä toisistaan. Ajatus voidaan löytää viimeistään Platonilta, Aristoteleelta ja hindulaisen filosofian samkhya- ja jooga-koulukunnilta, mutta nykyaikaisen filosofian tuntemassa muodossa sen muotoili Descartes 1600-luvulla. Descartesin kannattaman substanssidualismin mukaan mieli on itsenäisesti olemassa oleva substanssi. Ominaisuusdualismin mukaan mieli on joukko itsenäisiä ominaisuuksia, jotka ”nousevat” aivoista (emergenssi) ja joita ei voida palauttaa pelkästään aineeseen. Sitä ei kuitenkaan katsota erilliseksi substanssiksi.


title: Mielenfilosofia

text: Monismin mukaan mieli ja ruumis eivät ole ontologisesti eri lajia olevia entiteettejä. Tämä ajatus voidaan löytää jo Parmenideelta ja mielenfilosofisessa muodossa viimeistään Baruch Spinozalta. Yleisimmät monismin muodot nykyisessä mielenfilosofiassa ovat kaikki olleet fysikalismin muotoja. Näihin lukeutuvat behaviorismi, tyyppi-identiteettiteoria, funktionalismi ja anomaalinen monismi. Fysikalismin mukaan on olemassa ainoastaan fysikaalisten teorioiden olettamia olioita, ja näin myös mieli voidaan fysikaalisten teorioiden kehittyessä lopulta selittää näitä entiteettejä käyttämällä.


title: Mielenfilosofia

text: Monet nykyajan mielenfilosofit ovat omaksuneet joko "reduktiivisen" tai "ei-reduktiivisen fysikalismin" ja pyrkineet osoittamaan, ettei mieli ole erillinen ruumiista. Nämä lähestymistavat ovat vaikuttaneet erityisesti mielenfilosofiaa lähellä olevissa luonnontieteissä, kuten biologisessa psykologiassa, tietojenkäsittelytieteessä ja neurotieteissä. Reduktiivisen fysikalismin mukaan kaikki henkiset tilat ja ominaisuudet voidaan lopulta selittää fysiologisten prosessien ja tilojen avulla. Ei-reduktiivinen fysikalismi katsoo, että vaikka aivot ovat kaikki mitä mielen suhteen on "olemassa", henkisiä ilmiöitä kuvaava sanasto ja selitykset ovat välttämättömiä, eikä niitä voi palauttaa fysikaalisten tieteiden kielelle ja alemman tason selityksille. Eliminatiivinen materialismi puolestaan karttaa arkipsykologian käyttöä tieteellisen tarkastelun lähtökohtana, koska sen mukaan mielen tiloja kuvaavilla käsitteillä ei ole neuraalisia vastineita. Samalla se hylkää sellaiset aiemmin annettuina otetut käsitteet kuin tietoisuus, uskomus ja tunne.


title: Mielenfilosofia

text: Neurotieteiden kehitys on auttanut joidenkin mielen ja ruumiin ongelmaan liittyvien kysymysten selventämisessä. Ongelmaa itsessään ei kuitenkaan ole ratkaistu. Fysikalismi kohtaa sen ongelman, että mielellä on kuitenkin tiettyjä ominaisuuksia, joita millään muulla aineellisella oliolla ei näytä olevan. Fysikalismin tulee selittää, miten nämä ominaisuudet voivat kaikesta huolimatta emergoitua aineellisesta oliosta. Projektia tällaisen selityksen tarjoamiseksi kutsutaan usein ”mentaalisen naturalisoimiseksi”. Nykyistä mielenfilosofiaa askarruttavat erityisesti, kuinka subjektiiviset kvaliteetit (kvalia) sekä henkisten tilojen ja ominaisuuksien intentionaalisuus voitaisiin selittää naturalistisesti.


title: Mielenfilosofia

text: Monet henkiset tilat ovat sellaisia, että eri yksilöt kokevat ne eri tavalla. Esimerkiksi henkistä tilaa ”kipu” luonnehtii se, että se sattuu. Kahden eri henkilön kokemus kivusta ei kuitenkaan välttämättä ole identtinen, koska meillä ei ole mahdollisuutta mitata sitä kuinka paljon jokin sattuu eikä tapaa kuvata täsmällisesti sitä, miltä kipu tuntuu. Filosofit ja tiedemiehet kysyvät, mistä tällaiset kokemukset tulevat. Mikään ei vaikuta siltä, että neuraalinen tai funktionaalinen tila voisi tuoda mukanaan tällaisia kivun kokemuksia. Usein näkemys muotoillaan seuraavasti: aivotapahtumien olemassaolo ei sellaisenaan voi selittää sitä, miksi ne tuovat mukanaan niitä vastaavia kvalitatiivisia kokemuksia. Kysymys siitä, miksi monet aivoprosessit tapahtuvat yhdessä tietoisuuskokemuksen kanssa vaikuttaa mahdottomalta selitettäväksi. Kuitenkin jotkut katsovat, että tiede voi lopulta selittää myös tällaiset kokemukset.


title: Mielenfilosofia

text: Sitä ongelmaa, kuinka henkisten tilojen introspektioon perustuvat ensimmäisen persoonan näkökulmat ja yleensäkin koko tietoisuus voitaisiin selittää kolmannen persoonan kvantitatiivisten neurotieteiden avulla, kutsutaan ”selitysaukoksi” ("explanatory gap"). Nykyaikaisilla mielenfilosofeilla on useita mielipiteitä tämän aukon luonteesta. David Chalmers ja varhaisempi Frank Jackson ovat tulkinneet aukon luonteeltaan ontologiseksi, eli he ovat katsoneet, ettei kvalioita voida koskaan selittää luonnontieteellisesti, koska fysikalismi on epätosi. Ongelma koskee kahta erillistä kategoriaa, joista toista ei voi palauttaa toiseen. Thomas Nagel ja Colin McGinn ovat omaksuneet toisen näkemyksen: heidän mukaansa aukko on luonteeltaan tietoteoreettinen. Nagelin mukaan luonnontieteet eivät vielä kykene selittämään subjektiivisia kokemuksia, koska se ei ole vielä edennyt vaaditulle tasolle. Emme kykene vielä edes muotoilemaan ongelmaa oikein. McGinnin mukaan ongelma sen sijaan johtuu pysyvistä biologisista rajoituksista. Emme voi ratkaista ongelmaa, koska subjektiivisten kokemusten piiri on meiltä kognitiivisesti suljettu samalla tavalla kuin kvanttifysiikka on kognitiviisesti suljettu norsuilta. Jotkut filosofit taas pitävät aukkoa pelkästään semanttisena ongelmana.


title: Mielenfilosofia

text: Intentionaalisuus on henkisten tilojen ominaisuus suuntautua jotakin kohti tai olla suhteessa johonkin ulkoisessa todellisuudessa olevaan. Tämä ominaisuus tuo mukanaan sen, että henkisillä tiloilla on sisältö ja semanttisia viittauksia, ja niille voidaan näin antaa totuusarvoja. Kun nämä tilat yritetään palauttaa luonnollisiin prosesseihin, syntyy mielenfilosofinen ongelma: luonnolliset prosessit eivät ole tosia tai epätosia, ne yksinkertaisesti vain tapahtuvat — joten kuinka henkiset tilat voivat olla pohjimmiltaan luonnollisia prosesseja?


title: Mielenfilosofia

text: Vierassieluisuuden ongelma on mielenfilosofinen ja tietoteoreettinen ongelma, joka voidaan esittää seuraavasti: koska voin havainnoida muista ihmisistä vain heidän käyttäytymistään, kuinka tiedän, että heillä on mieli (tai ”sielu”)? Kysymyksen taustalla on se ajatus, että vaikka jonkun käyttäytyminen olisi kuinka hienostunutta, se ei itsessään takaa mielen mukanaoloa. Olisi silti mahdollista, että toiset ihmiset olisivat pelkkiä automaatteja. Se, että emme voi olla varmoja muiden kuin oman mielemme olemassaolosta, voi johtaa filosofiseen näkökantaan jota kutsutaan solipsismiksi. Eräitä lähestymistapoja ongelmaan ovat behaviorismi, joka samaistaa henkisen toiminnan ulkoiseen käyttäytymiseen, ja analogia-argumentti, joka perustuu siihen, että toiset ihmisolennot vaikuttavat lukemattomilla tavoilla hyvin samanlaisilta kuin minä itse. Tästä voidaan päätellä, että myös muilla ihmisillä on oma sisäinen elämänsä.


title: Mielenfilosofia

text: Mielenfilosofiset ajatukset liittyvät useisiin inhimilliselle elämälle keskeisiin puoliin. Eräitä esimerkkejä ovat ajatukset minuudesta ja vapaasta tahdosta, havaitsemisen, tunteiden ja muistin luonne, sekä kuoleman luonne ja kysymys siitä, onko se kaiken loppu. Minuuteen liittyvät muun muassa kysymykset siitä, mikä henkilö todella on ja mistä hänen identiteettinsä koostuu.


title: Mielenfilosofia

text: Mielenfilosofialla on merkittäviä seuraamuksia minän käsitteen kannalta. Jos minällä viitataan henkilön olemukselliseen, muuttumattomaan ytimeen, suurin osa nykyajan mielenfilosofeista katsoisi, ettei sellaista ole olemassa. Ajatus minästä tällaisena olemuksellisena, muuttumattomana ytimenä on peräisin kuolemattoman sielun ajatuksesta. Suurin osa nykyajan filosofeista ei hyväksy tällaista ajatusta omaksumansa fysikalismin seurauksena sekä siksi, että he hyväksyvät David Humen skeptisismin minän käsitettä kohtaan. Monet filosofit, kuten Daniel Dennett ja Thomas Metzinger, hyväksyvät ajatuksen minästä illuusiona. Sen sijaan ajatus olemuksellisesta mutta muuttuvaisesta, aineellisesta ytimestä — joka muodostuu vaihtuvista synaptisisista yhteyksistä — vaikuttaa järkevältä kehityspsykologian, kehitysbiologian ja neurotieteiden empiiristen tutkimustulosten valossa.


title: Mielenfilosofia

text: Vapaan tahdon ongelma on vanha kysymys, jota aikaisemmin on pohdittu muun muassa teologisista näkökulmista. Nykyaikaisessa mielenfilosofiassa kysymys on herännyt uudelleen ennen kaikkea siksi, että materialistinen determinismi haastaa sen olemassaolon. Tällaisen näkemyksen mukaan luonnonlait määräävät täydellisesti materiaalisen maailman tapahtumien kulun. Henkiset tilat, ja samalla tahto, olisivat materiaalisia tiloja, mistä seuraa, että inhimillinen käyttäytyminen ja päätöksenteko olisivat kokonaisuudessaan luonnonlakien määräämiä. Jotkut vievät tämän päättelyn vielä askelen pidemmälle: ihmiset eivät voi päättää itse, mitä he haluavat ja tekevät. Seurauksena vapaata tahtoa ei ole olemassa.


title: Mielenfilosofia

text: Tämän johtopäätöksen hylkäävät muun muassa kompatibilismin kannattajat. Kompatibilistit ehdottavat, että kysymykseen ”olemmeko vapaita?” voidaan vastata vasta kun termin ”vapaa” merkitys on määritelty. ”Vapaan” vastakohta ei ole ”kausaalisesti aiheutettu” vaan ”pakotettu”. Siksi vapautta ei voida samaistaa epädeterminismiin. Vapaa teko on sellainen, jossa toimija olisi "voinut" tehdä toisin "jos" olisi valinnut toisin. Tässä merkityksessä henkilö voi olla vapaa vaikka determinismi olisikin totta. Muun muassa David Hume kannatti kompatibilismia. Nykyfilosofiassa näkemystä on kannattanut muun muassa Daniel Dennett, ja kaksoisaspektiteorian näkökulmasta Max Velmans.


title: Mielenfilosofia

text: On kuitenkin monia inkompatibilismin kannattajia, jotka hylkäävät edellä esitetyn näkemyksen, koska he katsovat tahdon olevan vapaata vahvemmassa merkityksessä, jota he kutsuvat libertarianismiksi. Nämä filosofit katsovat, etteivät maailman tapahtumat ole kokonaan luonnonlakien määräämät: ainakaan vapaan tahdon ei tarvitse olla, ja siksi se on potentiaalisesti vapaa. Merkittävin inkompatibilisti historiassa on ollut Immanuel Kant, ja nykyään sitä ovat kannattaneet muun muassa Peter van Inwagen ja Robert Kane. Inkompatibilismin vastustajat syyttävät sen kannattajia sopimattoman vapauden käsitteen käytöstä. He katsovat, että jos vapaata tahtoamme ei määrää mikään, silloin haluamme sitä mitä haluamme pelkästään puhtaan sattuman ansiosta — ja jos haluamme jotain vain sattumalta, silloinkaan emme ole vapaita. Joten jos tahtoamme ei määrää mikään, emme ole vapaita.


title: Mielenfilosofia

text: Suuri osa yllä olevasta käsittelystä liittyy mielenfilosofiaan analyyttisessä filosofiassa, joka on akateemisen filosofian valtavirta muun muassa englanninkielisissä maissa ja Pohjoismaissa. Analyyttinen mielenfilosofia hyödyntää usein luonnontieteiden tutkimustuloksia.


title: Mielenfilosofia

text: Eräitä muita filosofisia koulukuntia luetaan usein mannermaisen filosofian käsitteen alle. Siihen kuuluvissa suuntauksissa kuten fenomenologia pyritään usein ymmärtämään inhimillistä olemassaoloa ja kokemusta suoraan, sen sijaan että keskityttäisiin kieleen ja loogiseen analyysiin. Mielenfilosofisten kysymysten suhteen tätä tarkoittaa usein pyrkimyksiä tavoittaa ajattelun ja havaintokokemuksen käsitteet jollain suoralla tavalla, johon ei liity kielellisten muotojen analyysiä. Edmund Husserlin perustama fenomenologia pohtii ihmismielen sisältöjä (noema) sekä sitä, kuinka fenomenologiset tapahtumasarjat muovaavat ihmisen kokemuksia.


title: Mielenfilosofia

text: Jotkut filosofit ja kognitiotieteilijät ovat pyrkineet hyödyntämään sekä analyyttisen että mannermaisen perinteen ajatuksia. Esimerkiksi Ron McClamrock on saanut vaikutteita Herbert Simonilta, Maurice Merleau-Pontyltä ja Martin Heideggerilta, ja esittää, että ihmisen maailmassa-olemisen ("Dasein", "In-der-welt-sein") tila tekee mahdottomaksi sen, että hän voisi ymmärtää itsensä abstrahoimalla maailma pois ja tutkimalla sitä kuin se olisi irrallinen ulkoinen olio, jonka osa hän ei itse ole.


title: Mielenfilosofia

text: Ihmiset ovat ruumiillisia olentoja ja siksi tutkittavissa luonnontieteellisin menetelmin. Koska henkiset tapahtumat eivät ole itsenäisiä suhteessa ruumiillisiin tapahtumiin, ihmistä kokemusperäisin menetelmin tutkivien tieteenalojen tulokset ovat merkittäviä myös mielenfilosofian kannalta. On olemassa useita tieteenaloja, jotka tutkivat tapahtumia, jotka ovat jossain suhteessa henkisiin tapahtumiin. Tällaisia tieteitä ovat muiden muassa biologia, tietojenkäsittelytiede, kognitiotiede, kybernetiikka, kielitiede, lääketiede, farmakologia ja psykologia.


title: Mielenfilosofia

text: Psykologia on ihmisen toimintaa ja käyttäytymistä tutkiva tiede, joka tutkii mielentiloja suoraan. Se hyödyntää yleensä empiirisiä menetelmiä tutkiessaan sellaisia konkreettisia mielentiloja kuten ilo, pelko tai pakkomielle. Psykologia tutkii niitä lainmukaisuuksia, jotka sitovat nämä tilat toisiinsa tai ihmiseliön ”syötteisiin” ja ”tulosteisiin”.


title: Mielenfilosofia

text: Eräs esimerkki koskee havaitsemisen psykologiaa. Tällä alalla työskentelevät tieteilijät ovat havainneet yleisiä periaatteita, jotka koskevat hahmojen havaitsemista. Eräs hahmopsykologian lainmukaisuus sanoo, että ihminen havaitsee samaan suuntaan liikkuvat kappaleet sellaisina kuin ne liittyisivät toisiinsa. Tämä lainmukaisuus kuvaa siis suhteen näköaistin saaman syötteen ja mielen havaintotilojen välillä. Se ei kuitenkaan sano mitään havaintotilojen "luonteesta". Psykologian tulokset ovat näin yhteensopivia kaikkien edellä esitettyjen mieli–ruumis-ongelman ratkaisuvaihtoehtojen kanssa.


title: Mielenfilosofia

text: Biologian teoreettinen tausta, samoin kuin nykyaikaisen luonnontieteen yleensä, on pohjimmiltaan materialistinen. Tutkimuksen kohteena olevat oliot ovat ensi sijassa fyysisiä prosesseja, ja näiden katsotaan olevan henkisten toimintojen ja käyttäytymisen perustana. Eräs tähän liittyvä perustavanlaatuinen väittämä on: ”henkilön mielentiloissa ei voi tapahtua muutoksia ilman aivojen tiloissa tapahtuvia muutoksia”. Tätä väittämää ei ole kumottu empiirisesti, mikä osoittaa biologian olleen tähän saakka menestyksekäs henkisten ilmiöiden selittämisessä.


title: Mielenfilosofia

text: Neurobiologian ala koostuu useista osa-alueista, jotka tutkivat henkisten ja fyysisten tilojen ja prosessien välistä suhdetta. Neurofysiologia tutkii havaintoprosessien ja ärsykkeiden välisiä suhteita. Kognitiivinen neurotiede tutkii henkisten prosessien ja neuraalisten prosessien välisiä riippuvuussuhteita. Neuropsykologia kuvaa henkisten kykyjen riippuvuutta tietyistä aivojen anatomisista alueista. Evoluutiobiologia tutkii ihmisen hermojärjestelmän syntyä ja kehitystä ja kuvaa myös henkisten ilmiöiden ontogeneettistä ja fylogeneettistä kehitystä, alkaen niiden alkeellisimmista muodoista.


title: Mielenfilosofia

text: Neurotieteissä tapahtuneet metodologiset läpimurrot, erityisesti korkeateknologisen aivokuvauksen kehitys, ovat kannustaneet tieteilijöitä kohti yhä kunnianhimoisempia päämääriä: eräs päämääristä on kuvata ja ymmärtää niitä neuraalisia prosesseja, jotka vastaavat henkisiä toimintoja.


title: Mielenfilosofia

text: Tietojenkäsittelytiede tutkii informaation (tai vähintään fysikaalisten symbolijärjestelmien, joilla informaatiota kuvataan) automaattista käsittelyä esimerkiksi tietokoneilla. Tietokoneohjelmoijat ovat alusta saakka kehittäneet ohjelmia, joiden avulla tietokoneet voivat suorittaa tehtäviä, joita varten orgaaniset eliöt ovat tarvinneet "mielen". Eräs yksinkertainen esimerkki on kertolasku. Mutta onko selvää, etteivät tietokoneet käytä jonkinlaista mieltä laskiessaan? Voisiko niillä olla joku päivä jotain sellaista, jota kutsuisimme mieleksi? Tämä kysymys on eräs keskeisimpiä tekoälytutkimuksen ja tekoälyn filosofian aloilla.


title: Mielenfilosofia

text: Tekoälytutkimuksessa erotetaan usein ns. vahva tekoäly heikosta tekoälystä. Tämä erottelu on peräisin John Searlelta. Hänen mukaansa heikko tekoäly tarkoittaa henkisten tilojen onnistunutta simulointia, ilman yritystä synnyttää tietokoneissa tietoisuutta. Vahvan tekoälyn päämääränä on sen sijaan tietokone, jolla on samanlainen tietoisuus kuin ihmisillä. Vahvan tekoälyn ohjelma palautuu jo alan varhaisen pioneerin Alan Turingin tutkimuksiin. Hän muotoili Turingin testin vastaukseksi kysymykseen ”voivatko koneet ajatella?” Turing uskoi, että koneen voidaan sanoa ”ajattelevan”, jos ihminen ei kykene erottamaan sen antamia vastauksia ihmisen antamista vastauksista. Hänen näkemyksensä seurasi behavioristista näkemystä mielestä — älykkyys on sitä miten se ilmenee ulospäin. Turingin testiä on kritisoitu paljon, esimerkiksi Searlen kiinalaisen huoneen ajatuskokeen kautta.


title: Mielenfilosofia

text: Kysymys siitä, voivatko tietokoneet tai robotit aistia (voiko niillä olla kvalioita), on edelleen avoin. Jotkut tietojenkäsittelytieteilijät uskovat, että tekoälytutkimus voi kuitenkin ennen pitkää valottaa myös mieli–ruumis-ongelmaa. Heidän mukaansa on mahdollista, että ohjelmistojen ("software") ja tietokonelaitteistojen ("hardware") välistä keskinäistä suhdetta tarkastelemalla voidaan löytää uusia teorioita, jotka auttavat ymmärtämään ihmismielen ja aivojen ("wetware") välistä keskinäistä suhdetta.


title: Williams FW28

text: Williams FW28 oli Sam Michaelin, Jörg Zanderin ja Loïc Bigoisin suunnittelema auto, jolla Williams-talli kilpaili Formula 1 -sarjassa kaudella 2006. Autoa ajoivat toista kautta tallissa oleva australialainen Mark Webber, sekä GP2-sarjasta siirtynyt saksalainen Nico Rosberg. Testikuljettajana toimi Alexander Wurz. Autossa oli Bridgestonen renkaat, Carbonin jarrut ja se käytti Petrobrasin ja Castrolin valmistamia poltto- ja voiteluöljyjä. Autossa oli Cosworthin moottorit, koska Williams menetti moottorit.